CELEX: 32014R0642
Language: mt
Date: 2014-06-16 00:00:00
Title: Regolament tal-Kunsill (UE) Nru 642/2014 tas- 16 ta' Ġunju 2014 li jistabbilixxi l-Impriża Konġunta Shift2Rail

17.6.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 177/9
            
         REGOLAMENT TAL-KUNSILL (UE) Nru 642/2014
   tas-16 ta' Ġunju 2014
   li jistabbilixxi l-Impriża Konġunta Shift2Rail
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 187 u l-ewwel paragrafu tal-Artikolu 188 tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-opinjoni tal-Parlament Ewropew (1),
   Wara li kkunsidra l-opinjoni tal-Kumitat Ekonomiku u Soċjali Ewropew (2),
   Billi:
   
               (1)
            
            
               L-Istrateġija Ewropa 2020: Strateġija għal tkabbir intelliġenti, sostenibbli u inklużiv tenfasizza l-ħtieġa li jiġu żviluppati kondizzjonijiet favorevoli għall-investiment fl-għarfien u l-innovazzjoni, inkluża l-ekoinnovazzjoni, sabiex jinkiseb tkabbir intelliġenti, sostenibbli u inklużiv fl-Unjoni.
            
         
               (2)
            
            
               Il-White Paper tal-Kummissjoni dwar il-Pjan Direzzjonali għal Żona Unika Ewropea tat-Trasport, tat-28 ta' Marzu 2011 (il-“White Paper”), enfasizzat il-ħtieġa li tinħoloq Żona Ferrovjarja Unika Ewropea biex tinkiseb sistema tat-trasport kompetittiva u b'użu effiċjenti tar-riżorsi tal-Unjoni, u biex tindirizza kwistjonijiet tas-soċjetà ewlenin bħad-domanda li kull ma jmur qed tiżdied tat-traffiku, il-konġestjoni, is-sigurtà tal-provvista tal-enerġija u t-tibdil fil-klima. Il-White Paper żieded li l-innovazzjoni se tkun essenzjali għal din l-istrateġija u li r-riċerka tal-Unjoni teħtieġ tindirizza ċ-ċiklu sħiħ tar-riċerka, l-innovazzjoni u l-varar b'mod integrat, billi tiffoka fuq it-teknoloġiji l-aktar promettenti u ġġib flimkien l-atturi kollha involuti.
            
         
               (3)
            
            
               Il-Programm Qafas għar-Riċerka u l-Innovazzjoni 2014-2020 (“Orizzont 2020”) stabbilit mir-Regolament (UE) Nru 1291/2013 tal-Parlament Ewropew u tal-Kunsill (3) għandu l-għan li jkollu impatt ikbar fuq ir-riċerka u l-innovazzjoni billi jgħaqqad il-fondi tal-Unjoni u dawk tas-settur privat fi sħubijiet pubbliċi-privati f'oqsma fejn ir-riċerka u l-innovazzjoni jistgħu jikkontribwixxu għal għanijiet usa' fil-kompetittività tal-Unjoni, jixprunaw l-investiment privat, u jgħinu biex jingħelbu l-isfidi tas-soċjetà. Dawn is-sħubiji għandhom ikunu bbażati fuq impenn fit-tul, inkluża kontribuzzjoni bilanċjata mill-imsieħba kollha, ikunu responsabbli għall-ksib tal-objettivi tagħhom u jkunu allinjati mal-għanijiet strateġiċi tal-Unjoni dwar ir-riċerka, l-iżvilupp u l-innovazzjoni. Il-governanza u l-funzjonament ta' dawk is-sħubiji għandhom ikunu miftuħa, trasparenti, effettivi u effiċjenti u jagħtu l-opportunità li tipparteċipa medda wiesgħa ta' partijiet interessati fl-oqsma speċifiċi tagħhom. L-involviment tal-Unjoni f'dawn is-sħubijiet jistgħu jieħdu l-forma ta' kontribuzzjonijiet finanzjarji għal impriżi konġunti stabbiliti abbażi tal-Artikolu 187 tat-Trattat dwar il-Funzjonament tal-Unjoni Ewropea (TFUE).
            
         
               (4)
            
            
               F'konformita mar-Regolament (UE) Nru 1291/2013 u d-Deċiżjoni tal-Kunsill 2013/743/UE (4), għandu jingħata appoġġ lill-impriżi konġunti kif stabbilit skont Orizzont 2020 taħt il-kondizzjonijiet speċifikati f'dik id-Deċiżjoni.
            
         
               (5)
            
            
               Il-Komunikazzjoni mill-Kummissjoni lill-Parlament Ewropew, il-Kunsill, il-Kumitat Ekonomiku u Soċjali Ewropew u l-Kumitat tar-Reġjuni intitolata “Sħubijiet Pubbliċi-Privati f'Orizzont 2020: għodda b'saħħitha biex twassal l-innovazzjoni u t-tkabbir fl-Ewropa”: identifikat sħubijiet speċifiċi pubbliċi-privati li għandhom jiġu appoġġati, inklużi l-ħames impriżi konġunti tal-Iniżjattiva Teknoloġika Konġunta, u l-Impriża Konġunta SESAR (Riċerka ATM dwar l-Ajru Uniku Ewopew). Barra minn hekk, appellat għal impriża konġunta fis-settur ferrovjarju, minħabba d-daqs tal-isforzi fis-settur tar-riċerka u l-innovazzjoni meħtieġa biex tinbena t-tmexxija tal-Unjoni fit-teknoloġiji ferrovjarji u l-ħtieġa politika li tiġi kkompletata ż-Żona Ferrovjarja Unika Ewropea.
            
         
               (6)
            
            
               Il-Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni intitolata “Ir-Raba' Pakkett Ferrovjarju — li jlesti ż-Żona Ferrovjarja Unika Ewropea biex jitrawmu l-kompetittività u t-tkabbir tal-Unjoni (‘Ir-Raba' Pakkett Ferrovjarju’)” –enfasizzat il-ħtieġa ta' impriża konġunta fis-settur ferrovjarju li tgħin fl-iżvilupp tal-ferroviji bħala mezz ta' trasport billi tippromwovi innovazzjonijiet radikali għall-vetturi ferrovjarji għat-trasport tal-passiġġieri, it-trasport tal-merkanzija, is-sistemi ta' ġestjoni tat-traffiku u l-infrastruttura ferrovjarja. Din enfasizzat l-importanza li jinkiseb valur aħjar għall-flus investiti fil-ferroviji minħabba n-nuqqas ta' fondi pubbliċi, bħala riżultat tal-ħolqien ta' suq uniku, u titlob li jkun hemm approċċ aktar Ewropew sabiex tiġi faċilitata bidla modali mit-trasport bit-triq u bl-ajru.
            
         
               (7)
            
            
               L-Impriża Konġunta Shift2Rail (l-“Impriża Konġunta S2R”) għandha tkun PPP bl-għan li tistimula u tikkoordina aħjar l-investiment fir-riċerka u l-innovazzjoni tal-Unjoni fis-settur tal-ferroviji bil-għan li titħaffef u tiġi ffaċilitata t-tranżizzjoni lejn ekonomija aktar integrata, effiċjenti, sostenibbli u attraenti tas-suq ferrovjarju tal-Unjoni, skont il-bżonnijiet kummerċjali fis-settur ferrovjarju u bl-objettiv ġenerali li tinkiseb Żona Ferrovjarja Unika Ewropea. B'mod partikolari, l-Impriża Konġunta S2R għandha tikkontribwixxi għal objettivi speċifiċi ddefiniti fil-White Paper u r-Raba' Pakkett Ferrovjarju, inklużi l-effiċjenza mtejba fis-settur ferrovjarju għall-benefiċċju tal-fondi pubbliċi; espansjoni konsiderevoli jew immodernizzar tal-kapaċità tan-netwerk ferrovjarju, sabiex tippermetti lill-ferrovija tikkompeti effettivament u tieħu proporzjon bil-wisq akbar ta' trasport tal-passiġġieri u tal-merkanzija; titjib fil-kwalità tas-servizzi bil-ferrovija billi jitwieġbu l-ħtiġijiet tal-passiġġieri bil-ferrovija u l-burdnara; it-tneħħija ta' ostakli tekniċi li qed iżommu lura s-settur f'termini ta' interoperabbiltà; u t-tnaqqis ta' esternalitajiet negattivi marbuta mat-trasport ferrovjarju. Il-progress tal-Impriża Konġunta S2R biex jintlaħqu dawn l-objettivi għandha titkejjel kontra indikaturi tal-prestazzjoni ewlenin.
            
         
               (8)
            
            
               Ir-regoli għall-organizzazzjoni u l-operat tal-Impriża Konġunta S2R għandhom jiġu stipulati fl-Istatuti tal-Impriża Konġunta S2R bħala parti minn dan ir-Regolament.
            
         
               (9)
            
            
               Il-membri fundaturi tal-Impriża Konġunta S2R għandhom ikunu l-Unjoni, rappreżentata mill-Kummissjoni, u l-membri fundaturi għajr l-Unjoni, elenkati fl-Anness II għal dan ir-Regolament, bil-kondizzjoni li dawn jaċċettaw l-Istatuti tal-Impriża Konġunta S2R. Dawk il-membri fundaturi għajr l-Unjoni huma entitajiet ġuridiċi uniċi finanzjarjament b'saħħithom li jkollhom il-kapaċitajiet finanzjarji u li jkunu esprimew il-qbil tagħhom, bil-miktub, wara konsultazzjonijiet intensi mal-partijiet interessati kkonċernati, li jagħmlu kontribuzzjonijiet finanzjarji kbar biex isegwu l-attivitajiet ta' riċerka fil-qasam tal-Impriża Konġunta S2R, fi ħdan struttura adattata sew għan-natura ta' sħubija bejn il-pubbliku u l-privat.
            
         
               (10)
            
            
               Il-parteċipazzjoni sostanzjali tal-industrija hija element essenzjali tal-inizjattiva Shift2Rail (l-“inizjattiva S2R”). Għalhekk, hu fundamentali li l-baġit pubbliku tal-inizjattiva S2R tal-anqas milħuq b'kontribuzzjonijiet mill-industrija. Is-sħubija għalhekk se tkun miftuħa għal entitajiet pubbliċi jew privati oħra li lesti li jikkommettu r-riżorsi meħtieġa biex iwettqu attivitajiet ta' riċerka u innovazzjoni fil-qasam kopert mill-Impriża Konġunta S2R.
            
         
               (11)
            
            
               L-objettiv tal-Impriża Konġunta S2R għandu jkun li tmexxi l-attivitajiet ta' riċerka, żvilupp u validazzjoni tal-inizjattiva S2R billi tikkombina l-finanzjament mis-settur pubbliku ma' dak privat ipprovdut mill-membri tagħha, u billi tuża riżorsi tekniċi esterni u interni. Għandha tistabbilixxi forom ġodda ta' kollaborazzjoni, li huma konsistenti mar-regoli ta' kompetizzjoni, bejn il-partijiet interessati tal-katina tal-valur ferrovjarja kollha u minn barra mis-settur ferrovjarju tradizzjonali, u għandha tiġbed l-esperjenza u l-għarfien espert tal-Aġenzija Ewropea tal-Ferroviji dwar kwistjonijiet li għandhom x'jaqsmu mal-interoperabbiltà u s-sikurezza.
            
         
               (12)
            
            
               Sabiex jinkisbu l-objettivi tagħha, l-Impriża Konġunta S2R għandha tipprovdi appoġġ finanzjarju, prinċipalment fil-forma ta' għotjiet lill-membri u permezz tal-aktar miżuri xierqa, bħall-akkwist jew l-għoti ta' għotjiet wara sejħiet għal proposti.
            
         
               (13)
            
            
               L-Impriża Konġunta S2R għandha topera b'mod miftuħ u trasparenti u tipprovdi kull informazzjoni rilevanti disponibbli f'waqtha lill-korpi xierqa tagħha kif ukoll tippromwovi l-attivitajiet tagħha, inkluż permezz tal-attivitajiet ta' informazzjoni u disseminazzjoni lill-pubbliku inġenerali. Ir-regoli ta' proċedura tal-korpi tal-Impriża Konġunta għandhom ikunu disponibbli pubblikament.
            
         
               (14)
            
            
               Fid-dawl tal-mira inġenerali ta' Orizzont 2020 li tinkiseb aktar simplifikazzjoni u koerenza, l-appelli kollha għall-proposti mnedija mill-Impriża Konġunta S2R għandhom fil-prinċipju jieħdu kont tad-durata ta' Orizzont 2020.
            
         
               (15)
            
            
               L-attivitajiet imwettqa mill-Impriża Konġunta S2R huma primarjament attivitajiet ta' riċerka u innovazzjoni. Għalhekk, il-finanzjament mill-Unjoni għandu jitħallas minn Orizzont 2020. Biex jinkiseb l-aħjar impatt, l-Impriża Konġunta S2R għandha tiżviluppa sinerġiji mill-qrib ma' programmi u strumenti ta' finanzjament oħra tal-Unjoni u, b'mod partikolari mal-Faċilità Nikkollegaw l-Ewropa jew il-Faċilità ta' Finanzjament għall-Kondiviżjoni tar-Riskji biex jiġu appoġġati azzjonijiet għall-iskjerament ta' soluzzjonijiet innovattivi tal-Impriża Konġunta S2R. Barra minn hekk, Orizzont 2020 għandu jikkontribwixxi biex inaqqas id-distakk bejn ir-riċerka u l-innovazzjoni fl-Unjoni billi jippromwovi sinerġiji bil-Fondi Ewropej Strutturali u ta' Investiment (ESIF). Għalhekk l-Impriża Konġunta S2R għandha tfittex li tiżviluppa interazzjonijiet mill-qrib mal-ESIF, li jistgħu jgħinu b'mod speċifiku biex isaħħu l-kapaċitajiet ta' riċerka u innovazzjoni lokali, reġjonali u nazzjonali fil-qasam tal-Impriża Konġunta S2R u ssostni sforzi ta' speċjalizzazzjoni intelliġenti.
            
         
               (16)
            
            
               Il-kontributi minn membri għajr l-Unjoni għandhom jiġu ddefiniti fi ftehim ta' sħubija mal-Impriża Konġunta S2R. Dawn il-kontribuzzjonijiet mill-Membri privati ma għandhomx ikunu marbuta biss li jkopru l-ispejjeż amministrattivi tal-Impriża Konġunta S2R u l-kofinanzjament meħtieġ biex jitwettqu azzjonijiet ta' riċerka u ta' innovazzjoni appoġġati mill-Impriża Konġunta S2R. Il-kontribuzzjonijiet tagħhom iridu jkunu marbutin ukoll ma' attivitajiet addizzjonali li għandhom jittieħdu minnhom bil-għan li jiġi żgurat impatt qawwi. Dawk l-attivitajiet addizzjonali għandhom jirrappreżentaw kontribuzzjonijiet għal inizjattiva S2R usa'.
            
         
               (17)
            
            
               Il-parteċipazzjoni f'azzjonijiet indiretti ffinanzjati mill-Impriża Konġunta S2R għandha tkun konformi mar-Regolament (UE) Nru 1290/2013 tal-Parlament Ewropew u tal-Kunsill (5). Barra minn hekk, l-Impriża Konġunta S2R għandha tiżgura l-applikazzjoni konsistenti tar-regoli stipulati f'dak ir-Regolament ibbażati fuq miżuri rilevanti adottati mill-Kummissjoni.
            
         
               (18)
            
            
               L-Impriża Konġunta S2R għandha tuża wkoll mezzi elettroniċi ġestiti mill-Kummissjoni biex tiżgura l-ftuħ u t-trasparenza u tiffaċilita l-parteċipazzjoni. Għalhekk, is-sejħiet għal proposti mill-Impriża Konġunta S2R għandhom jiġu ppubblikati wkoll fuq il-portal uniku għall-parteċipanti kif ukoll permezz ta' mezzi elettroniċi oħra ta' disseminazzjoni ta' Orizzont 2020 ġestiti mill-Kummissjoni. Barra minn hekk data rilevanti, fost l-oħrajn dwar proposti, applikanti, għotjiet u parteċipanti għandhom jitpoġġew għad-dispożizzjoni mill-Impriża Konġunta S2R għall-inklużjoni fis-sistemi elettroniċi ta' rappurtar u disseminazzjoni ta' Orizzont 2020 ġestiti mill-Kummissjoni, fil-format adatt u bil-perijodu li jikkorrispondi mal-obbligi ta' rappurtar tal-Kummissjoni.
            
         
               (19)
            
            
               Il-kontribuzzjoni finanzjarja tal-Unjoni għall-Impriża Konġunta S2R għandha titmexxa skont il-prinċipju ta' ġestjoni finanzjarja tajba u bir-regoli rilevanti dwar il-ġestjoni indiretta stabbiliti fir-Regolament (UE, Euratom) Nru 966/2012 tal-Parlament Ewropew u tal-Kunsill (6) u r-Regolament Delegat tal-Kummissjoni (UE) Nru 1268/2012. (7)
               
            
         
               (20)
            
            
               L-awditi ta' dawk li jirċievu fondi tal-Unjoni skont dan ir-Regolament għandhom isiru b'tali mod li jitnaqqas il-piż amministrattiv, f'konformità mar-Regolament (UE) Nru 1291/2013.
            
         
               (21)
            
            
               L-interessi finanzjarji tal-Unjoni u tal-membri l-oħra tal-Impriża Konġunta S2R għandhom jitħarsu b'miżuri proporzjonati tul iċ-ċiklu tan-nefqa, inklużi l-prevenzjoni, il-kxif u l-investigazzjoni ta' irregolaritajiet, l-irkupru ta' finanzjamenti mitlufa, imħallsa ħażin jew użati ħażin u, fejn adatt, penali amministrattivi u finanzjarji skont ir-Regolament (UE, Euratom) Nru 966/2012.
            
         
               (22)
            
            
               L-awditur intern tal-Kummissjoni għandu jeżerċita l-istess poteri fuq l-Impriża Konġunta S2R bħal dawk eżerċitati fir-rigward tal-Kummissjoni.
            
         
               (23)
            
            
               Minħabba n-natura speċifika u l-istatus attwali tal-Impriżi Konġunti, u sabiex tiġi żgurata l-kontinwità mas-7 Programm Qafas, l-Impriżi Konġunti S2R għandhom jibqgħu jiġu soġġetti għal kwittanza separata. Permezz ta' deroga mill-Artikolu 60(7) u l-Artikolu 209 tar-Regolament (UE, Euratom) Nru 966/2012, għandha għalhekk tingħata kwittanza għall-implimentazzjoni tal-baġit tal-Impriża Konġunta S2R mill-Parlament Ewropew fuq rakkomandazzjoni tal-Kunsill. Għalhekk ir-rekwiżiti ta' rappurtar li jinsabu fl-Artikolu 60(5) tar-Regolament (UE, Euratom) Nru 966/2012 m'għandhomx japplikaw għall-kontribuzzjoni tal-Unjoni lill-Impriża Konġunta S2R iżda għandhom jiġu allinjati sal-punt possibbli ma' dawk previsti għall-korpi skont l-Artikolu 208 tar-Regolament (UE, Euratom) Nru 966/2012. L-awditjar tal-kontijiet u tal-legalità u r-regolarità tat-transazzjonijiet sottostanti għandu jsir mill-Qorti tal-Awdituri.
            
         
               (24)
            
            
               Sabiex jiġi ffaċilitat it-twaqqif tal-Impriża Konġunta S2R, il-Kummissjoni għandha tkun responsabbli għall-istabbiliment u l-operat inizjali tal-Impriża Konġunta S2R sakemm ikollha l-kapaċità operattiva biex timplimenta l-baġit tagħha stess.
            
         
               (25)
            
            
               Minħabba li l-għanijiet ta' dan ir-Regolament, jiġifieri t-tisħiħ tar-riċerka industrijali u l-innovazzjoni madwar l-Unjoni kollha permezz tal-implimentazzjoni tal-inizjattiva S2R mill-Impriża Konġunta S2R, ma jistgħux jinkisbu b'mod suffiċjenti mill-Istati Membri, iżda jistgħu pjuttost, billi tiġi evitata d-duplikazzjoni, tinżamm massa kritika u jiġi żgurat li l-finanzjament pubbliku qed jintuża bl-aħjar mod, jinkisbu aħjar fil-Unjoni, l-Unjoni tista' tadotta miżuri, f'konformità mal-prinċipju tas-sussidjarjetà kif stabbilit fl-Artikolu 5 tat-Trattat dwar l-Unjoni Ewropea. F'konformità mal-prinċipju tal-proporzjonalità, kif stabbilit f'dak l-Artikolu, dan ir-Regolament ma jmurx lil hinn minn dak li hu meħtieġ biex jinkisbu dawk l-l-għanijiet,
            
         ADOTTA DAN IR-REGOLAMENT:
   Artikolu 1
   Stabbiliment
   1.   Sabiex tikkoordina u tamministra investimenti fir-riċerka u l-innovazzjoni tal-Unjoni fis-settur ferrovjarju Ewropew, hija b'dan stabbilita, sal-31 ta' Diċembru 2024, impriża komuni fis-sens tal-Artikolu 187 TFUE (imsejħa “Impriża Konġunta S2R”). Sabiex jittieħed kont tad-durata ta' Orizzont 2020, is-sejħiet għal proposti mill-Impriża Konġunta S2R għandhom jiġu mnedija mhux aktar tard mill-31 ta' Diċembru 2020. F'każijiet debitament ġustifikati, is-sejħiet għal proposti jistgħu jiġu mnedija sal-31 ta' Diċembru 2021.
   2.   L-Impriża Konġunta S2R għandha tikkostitwixxi korp responsabbli bl-implimentazzjoni ta' sħubija pubblika-privata msemmija fl-Artikolu 209 tar-Regolament (UE, Euratom) Nru 966/2012. L-Impriża Konġunta S2R għandha tkun rappreżentata mid-Direttur Eżekuttiv tagħha.
   3.   L-Impriża Konġunta S2R għandu jkollha personalità ġuridika. F'kull Stat Membru, hija tkun tista' tgawdi minn kapaċità legali estensiva li tingħata lil persuni ġuridiċi skont il-liġi ta' dak l-Istat. Din tista' tikseb jew tiddisponi minn proprjetà mobbli jew immobbli u tista' tkun parti fi proċedimenti legali.
   4.   Is-sede tal-Impriża Konġunta S2R għandha tkun fi Brussell, il-Belġju.
   5.   L-Istatuti tal-Impriża Konġunta S2R (“l-Istatuti”) jinsabu fl-Anness I.
   Artikolu 2
   Objettivi
   1.   L-Impriża Konġunta S2R għandu jkollha l-objettivi ġenerali li ġejjin:
   
               (a)
            
            
               li tikkontribwixxi għall-implimentazzjoni tar-Regolament (UE) Nru 1291/2013 u b'mod partikolari parti mill-Isfida ta' Trasport Intelliġenti, Ekoloġiku u Integrat taħt il-pilastru tal-Isfidi tas-Soċjetà tad-Deċiżjoni Nru 2013/743/UE;
            
         
               (b)
            
            
               li tikkontribwixxi għall-kreazzjoni ta' Żona Ferrovjarja Unika Ewropea, għal transizzjoni aktar rapida u b'anqas spejjeż lejn sistema ferrovjarja Ewropea aktar attraenti, faċli għall-utent (inkluż għal persuni b'mobbiltà mnaqqsa), kompetittiva, effiċjenti u sostenibbli, u għall-iżvilupp ta' industrija ferrovjarja Ewropea b'saħħitha u kompetittiva globalment. Dak ser jinkiseb permezz ta' approċċ komprensiv u koordinat li jindirizza l-ħtiġijiet tar-riċerka u l-innovazzjoni tas-sistema ferrovjarja u l-utenti tagħha li jiffaċilita fost l-oħrajn bidla modali mit-triq u mill-ajru għall-ferrovija. Dak l-approċċ għandu jkopri l-vetturi ferrovjarji, l-infrastruttura u l-ġestjoni tat-traffiku għal segmenti tas-suq tal-merkanzija u ta' traffiku tal-passiġġieri fuq distanzi twal, reġjonali, lokali u urban, kif ukoll konnessjonijiet intermodali bejn il-binarji u modalitajiet oħra, li jipprovdu lill-utenti b'soluzzjoni integrata minn tarf sa tarf għall-ħtiġijiet tal-ivjaġġar u t-trasport ferrovjarju tagħhom, minn appoġġ ta' transazzjoni għal assistenza tul ir-rotta;
            
         
               (c)
            
            
               li tistabbilixxi u tiżviluppa — u tiżgura l-implimentazzjoni effettiva u effiċjenti ta' — Pjan Regolatorju (Master Plan) strateġiku (il-“Pjan Regolatorju tal-S2R”), kif imsemmi fl-Artikolu 1(4) tal-Istatuti;
            
         
               (d)
            
            
               li jkollha rwol ewlieni fir-rigward tar-riċerka u l-innovazzjoni relatati mas-settur ferrovjarju, tiżgura l-koordinament fost il-proġetti u tipprovdi lill-partijiet interessati kollha b'informazzjoni rilevanti u disponibbli dwar proġetti ffinanzjati madwar l-Ewropa. Hija għandha tamministra wkoll l-azzjonijiet kollha ta' riċerka u innovazzjoni li jiffokaw fuq il-qasam ferrovjarju kofinanzjati mill-Unjoni;
            
         
               (e)
            
            
               li tippromwovi b'mod attiv il-parteċipazzjoni u l-involviment mill-qrib tal-partijiet interessati rilevanti kollha fil-katina sħiħa tal-valur ferrovjarja u minn barra l-industrija tal-ferroviji tradizzjonali, b'mod partikolari: il-manifatturi ta' tagħmir tal-ferroviji (kemm il-vetturi ferrovjarji kif ukoll is-sistemi tal-kontroll tal-ferrovija) u l-katina ta' provvista tagħhom, l-amministraturi tal-infrastruttura, l-impriżi ferrovjarji (kemm tal-passiġġieri kif ukoll tal-merkanzija), l-operaturi tal-metro, tat-tram, u tas-sistemi ferrovjarji ħfief, kumpanniji tal-kiri tal-vetturi ferrovjarji, il-korpi ta' valutazzjoni tal-konformità notifikati u maħtura, l-assoċjazzjonijiet professjonali tal-persunal (inklużi r-rappreżentanti tal-ħaddiema), l-assoċjazzjonijiet tal-utenti (kemm tal-passiġġieri kif ukoll tal-merkanzija), kif ukoll l-istituzzjonijiet xjentifiċi rilevanti jew il-komunità xjentifika rilevanti. B'mod partikolari, l-involviment ta' impriżi żgħar u ta' daqs medju (SMEs), kif iddefinit fir-Rakkomandazzjoni tal-Kummissjoni 2003/361/KE (8), għandu jkun żgurat;
            
         
               (f)
            
            
               tiżviluppa proġetti ta' dimostrazzjoni fi Stati Membri interessati inklużi dawk li bħalissa m'għandhomx sistema ferrovjarja stabbilita fit-territorju tagħhom.
            
         2.   L-Impriża Konġunta S2R għandha, b'mod aktar speċifiku, tfittex li tiżviluppa, tintegra, turi u tivvalida teknoloġiji u soluzzjonijiet innovattivi li jirrispettaw standards stretti ta' sikurezza, u li l-valur tagħhom ikun jista' jitkejjel, fost l-oħrajn, mal-indikaturi ta' prestazzjoni ewlenin li ġejjin:
   
               (a)
            
            
               tnaqqis ta' 50 % tal-ispiża taċ-ċiklu tal-ħajja tas-sistema tat-trasport ferrovjarju, permezz ta' tnaqqis tal-ispejjeż tal-iżvilupp, iż-żamma, l-operat u t-tiġdid tal-infrastruttura u l-vetturi ferrovjarji, kif ukoll permezz ta' żieda fl-effiċjenza tal-enerġija;
            
         
               (b)
            
            
               żieda ta' 100 % fil-kapaċità tas-sistema tat-trasport ferrovjarju biex tissodisfa ż-żieda fid-domanda għal servizzi ferrovjarji tal-passiġġieri u tal-merkanzija;
            
         
               (c)
            
            
               żieda ta' 50 % fl-affidabbiltà u l-puntwalità tas-servizzi ferrovjarji (imkejla bħala tnaqqis ta' 50 % fin-nuqqas ta' affidabbiltà u wasliet tard);
            
         
               (d)
            
            
               it-tneħħija ta' ostakli tekniċi li għad baqa' u li qed iżommu lura lis-settur ferrovjarju f'termini ta' interoperabbiltà u effiċjenza, b'mod partikolari billi tfittex li tagħlaq punti li jibqgħu miftuħa fl-Ispeċifikazzjonijiet Tekniċi ta' Interoperabbiltà (TSIs) minħabba nuqqas ta' soluzzjonijiet teknoloġiċi, u billi tiżgura li s-sistemi kollha rilevanti u s-soluzzjonijiet żviluppati mill-Impriża Konġunta S2R huma kompletament interoperabbli;
            
         
               (e)
            
            
               it-tnaqqis tal-esternalitajiet negattivi marbuta mat-trasport ferrovjarju, b'mod partikolari l-istorbju, il-vibrazzjonijiet, l-emissjonijiet u l-impatti ambjentali oħrajn.
            
         Artikolu 3
   Il-kontribuzzjoni finanzjarja tal-Unjoni
   1.   Il-kontribuzzjoni finanzjarja massima tal-Unjoni għall-inizjattiva Shift2Rail għandha tkun ta' EUR 450 000 000, inklużi l-kontribuzzjonijiet tal-EFTA, u titħallas mill-approprjazzjonijiet fil-baġit ġenerali tal-Unjoni allokat lill-Programm Speċifiku li jimplimenta Orizzont 2020, stabbilit mid-Deċiżjoni Nru 2013/743/UE, skont id-dispożizzjonijiet rilevanti fl-Artikolu 58(1)(c)(iv) u l-Artikoli 60 u 61 tar-Regolament (UE, Euratom) Nru 966/2012 għal korpi msemmija fl-Artikolu 209 ta' dak ir-Regolament. Il- kontribuzzjoni finanzjarja massima tal-Unjoni għandha tinkludi:
   
               (a)
            
            
               kontribuzzjoni massima lill-Impriża Konġunta S2R biex tkopri l-ispejjeż amministrattivi u l-ispejjeż operattivi, ta' EUR 398 000 000. Il-kontribuzzjoni massima tal-Unjoni biex tkopri l-ispejjeż operattivi għandu jkun ta' EUR 13 500 000;
            
         
               (b)
            
            
               ammont addizzjonali massimu ta' EUR 52 000 000, allokati skont il-Programm ta' Ħidma dwar it-Trasport ta' Orizzont 2020 2014-2015. L-amministrazzjoni ta' din il-kontribuzzjoni addizzjonali tista' tiġi assunta mill-Impriża Konġunta S2R ladarba din tikseb il-kapaċità operattiva biex timplimenta l-baġit tagħha stess.
            
         2.   Fondi addizzjonali li jikkumplimentaw il-kontribuzzjoni msemmija fil-paragrafu 1 jistgħu jiġu allokati minn strumenti oħra tal-Unjoni b'appoġġ għal azzjonijiet għall-iskjerament ta' soluzzjonijiet innovattivi tal-Impriża Konġunta S2R.
   3.   L-arranġamenti għall-kontribuzzjoni finanzjarja tal-Unjoni għandhom ikunu stabbiliti fi ftehim ta' delega u ftehimiet ta' trasferiment annwali ta' fondi li għandhom jiġu konklużi bejn il-Kummissjoni, f'isem l-Unjoni, u l-Impriża Konġunta S2R.
   4.   Il-ftehim ta' delega msemmi fil-paragrafu 3 għandu jindirizza l-elementi stabbiliti fl-Artikolu 58(3) u l-Artikoli 60 u 61 tar-Regolament (UE, Euratom) Nru 966/2012 u fl-Artikolu 40 tar-Regolament ta' Delega (UE) Nru 1268/2012, kif ukoll, fost l-oħrajn, dawn li ġejjin:
   
               (a)
            
            
               ir-rekwiżiti għall-kontribuzzjoni tal-Impriża Konġunta S2R rigward indikaturi tal-prestazzjoni rilevanti msemmija fl-Anness II tad-Deċiżjoni Nru 2013/743/UE;
            
         
               (b)
            
            
               ir-rekwiżiti għall-kontribuzzjoni tal-Impriża Konġunta S2R fid-dawl tal-monitoraġġ imsemmi fl-Anness III tad-Deċiżjoni Nru 2013/743/UE;
            
         
               (c)
            
            
               l-indikaturi speċifiċi tal-prestazzjoni relatati mal-funzjonament tal-Impriża Konġunta tal-S2R;
            
         
               (d)
            
            
               l-arranġamenti rigward il-forniment tad-data meħtieġa biex tiżgura li l-Kummissjoni tkun tista' tabbozza l-politika tar-riċerka u l-innovazzjoni tagħha u tissodisfa t-tixrid u l-obbligi ta' rappurtar tagħha, inkluż fuq il-portal uniku għall-parteċipanti kif ukoll permezz ta' mezzi ta' disseminazzjoni elettroniċi oħra ta' Orizzont 2020 ġestiti mill-Kummissjoni;
            
         
               (e)
            
            
               id-dispożizzjonijiet għall-pubblikazzjoni ta' sejħiet għal proposti mill-Impriża Konġunta S2R kemm fuq il-portal uniku għall-parteċipanti kif ukoll permezz ta' mezzi ta' disseminazzjoni elettroniċi oħra ta' Orizzont 2020 ġestiti mill-Kummissjoni;
            
         
               (f)
            
            
               l-użu ta' u l-bidliet tar-riżorsi umani, b'mod partikolari r-reklutaġġ minn grupp ta' funzjoni, il-grad u l-kategorija, l-eżerċizzju tal-klassifikazzjoni mill-ġdid u kwalunkwe tibdil fin-numru tal-membri tal-persunal.
            
         Artikolu 4
   Il-kontribuzzjonijiet tal-membri għajr l-Unjoni
   1.   Kull Membru tal-Impriża Konġunta S2R għajr l-Unjoni għandu jagħmel jew jagħmel l-arranġamenti għall-entitajiet affiljati tiegħu biex jagħmlu l-kontribuzzjoni rispettiva tagħhom. Il-kontribuzzjoni totali mill-membri kollha għajr l-Unjoni għandhom ikunu ta' mill-inqas EUR 470 000 000 matul il-perijodu stipulat fl-Artikolu 1.
   2.   Il-kontribuzzjoni msemmija fil-paragrafu 1 għandha tikkonsisti minn dawn li ġejjin:
   
               (a)
            
            
               kontribuzzjonijiet għall-Impriża Konġunta S2R ta' mill-inqas EUR 350 000 000, kif stipulat fl-Artikolu 15(2) u fl-Artikolu 15(3)(b) tal-Istatuti, inklużi mill-inqas EUR 200 000 000 mill-membri fundaturi għajr l-Unjoni u l-entitajiet affiljati tagħhom, u tal-anqas EUR 150 000 000 minn membri assoċjati u l-entitajiet affiljati tagħhom;
            
         
               (b)
            
            
               kontribuzzjonijiet in natura ta' mill-inqas EUR 120 000 000, li minnhom mill-inqas EUR 70 000 000 jiġu mill-membri fundaturi għajr l-Unjoni u l-entitajiet affiljati tagħhom, u tal-anqas EUR 50 000 000 minn membri assoċjati u l-entitajiet affiljati tagħhom, li jikkonsistu fl-ispejjeż imġarrba minnhom fl-implimentazzjoni ta' attivitajiet addizzjonali barra l-pjan ta' ħidma tal-Impriża Konġunta S2R, li huma kumplementari għal dan il-pjan ta' ħidma u jikkontribwixxu għall-objettivi tal-Pjan Regolatorju tal-S2R. Programmi ta' finanzjament oħra tal-Unjoni jistgħu jappoġġaw dawk l-ispejjeż f'konformità mar-regoli u l-proċeduri applikabbli. F'dawn il-każijiet, il-finanzjament mill-Unjoni m'għandux jissostitwixxi l-kontribuzzjonijiet in natura mill-membri għajr l-Unjoni jew l-entitajiet affiljati tagħhom.
            
         L-ispejjeż imsemmija fil-punt (b) tal-ewwel subparagrafu ma għandhomx ikunu eliġibbli għall-appoġġ finanzjarju mill-Impriża Konġunta S2R. L-attivitajiet korrispondenti għandhom ikunu stipulati fil-ftehim ta' sħubija msemmi fl-Artikolu 3(2) tal-Istatuti, li tindika l-valur stmat ta' dawk il-kontribuzzjonijiet.
   3.   Il-membri tal-Impriża Konġunta S2R għajr dawk tal-Unjoni għandhom jirrapportaw sal-31 ta' Jannar ta' kull sena lill-Bord ta' Tmexxija tal-Impriża Konġunta S2R rigward il-valur tal-kontribuzzjonijiet imsemmija fil-paragrafu 2 li saru f'kull sena finanzjarja preċedenti. Il-Grupp tar-Rappreżentanti tal-Istati għandu wkoll jiġi informat f'waqtu.
   4.   Għall-finijiet tal-evalwazzjoni tal-kontribuzzjonijiet in natura msemmija fil-punt (b) tal-paragrafu 2 ta' dan l-Artikolu u fl-Artikolu 16(3)(b) tal-Istatuti, l-ispejjeż għandhom jiġu determinati skont il-prattika normali tal-kontabbiltà tal-ispejjeż tal-entitajiet ikkonċernati, skont l-istandards tal-kontabbiltà applikabbli tal-pajjiż fejn kull waħda mill-entitajiet hija stabbilita, u l-Istandards tal-Kontabbiltà Internazzjonali applikabbli/l-Istandards ta' Rappurtar Finanzjarju Internazzjonali. L-ispejjeż għandhom jiġu ċċertifikati minn awditur estern indipendenti maħtur mill-entità konċernata. Il-valutazzjoni tal-kontribuzzjonijiet tista' tiġi verifikata mill-Impriża Konġunta S2R jekk ikun hemm xi dubju li jirriżulta miċ-ċertifikazzjoni. Għall-finijiet ta' dan ir-Regolament, l-ispejjeż imġarrba fl-attivitajiet addizzjonali ma għandhomx jiġu awditjati mill-Impriża Konġunta S2R jew minn ebda korp tal-Unjoni.
   5.   Kull Membru tal-Impriża Konġunta S2R għajr l-Unjoni li jonqos milli jwettaq l-impenji tiegħu rigward il-kontribuzzjonijiet imsemmija fil-paragrafu 2 ta' dan l-Artikolu fi żmien sitt xhur tal-iskadenza stabbilita fil-ftehim ta' sħubija tiegħu kif definit fl-Artikolu 3(2) tal-Istatuti għandu jiġi skwalifikat milli jivvota fil-Bord Amministrattiv sa dak i-żmien li jkunu twettqu l-obbligi tiegħu. Jekk l-obbligi jkunu għadhom ma twettqux mal-iskadenza ta' perijodu ulterjuri ta' sitt xhur, l-isħubija tagħha għandha tiġi revokata.
   6.   Skont il-paragrafu 5 ta' dan l-Artikolu, il-Kummissjoni tista' tittermina, tnaqqas proporzjonalment jew tissospendi l-kontribuzzjoni finanzjarja tal-Unjoni lill-Impriża Konġunta S2R jew tibda l-proċedura tal-istralċ imsemmija fl-Artikolu 24(2) tal-Istatuti jekk dawk il-membri jew entitajiet affiljati tagħhom ma jikkontribwixxux, jikkontribwixxu biss parzjalment jew jikkontribwixxu tard fir-rigward tal-kontribuzzjonijiet imsemmija fil-paragrafu 2 ta' dan l-Artikolu. Id-deċiżjoni tal-Kummissjoni ma għandhiex ittellef ir-rimborż tal-ispejjeż eliġibbli li jkunu diġà saru mill-membri sal-mument li d-deċiżjoni tiġi notifikata lill-Impriża Konġunta S2R.
   Artikolu 5
   Ir-regoli finanzjarji
   Mingħajr preġudizzju għall-Artikolu 12 ta' dan ir-Regolament, l-Impriża Konġunta S2R għandha tadotta r-regoli Finanzjarji speċifiċi tagħha f'konformità mal-Artikolu 209 tar-Regolament (UE, Euratom) Nru 966/2012 u r-Regolament ta' Delega tal-Kummissjoni (UE) Nru 110/2014 (9).
   Artikolu 6
   Persunal
   1.   Ir-Regolamenti tal-Persunal tal-Uffiċjali u l-Kondizzjonijiet tal-Impjieg ta' Aġenti Oħra tal-Unjoni Ewropea, stabbiliti permezz tar-Regolament tal-Kunsill (KEE, Euratom, KEFA) Nru 259/68 (10) u r-regoli adottati permezz tal-Ftehim bejn l-Istituzzjonijiet tal-Unjoni sabiex jingħata effett lil dawk ir-Regolamenti tal-Persunal tal-Uffiċjali u l-Kondizzjonijiet tal-Impjieg ta' Aġenti Oħra, għandhom japplikaw għall-persunal impjegat mill-Impriża Konġunta S2R.
   2.   Il-Bord ta' Tmexxija għandu jeżerċita, fir-rigward tal-persunal tal-Impriża Konġunta S2R, is-setgħat konferiti lilu mir-Regolamenti tal-Persunal dwar l-Awtorità tal-Ħatra u mill-Kondizzjonijiet tal-Impjieg ta' Aġenti Oħra fuq l-Awtorità li tingħata s-Setgħa li Tikkonkludi Kuntratti ta' Impjieg (“is-setgħat tal-awtorità tal-ħatra”).
   Il-Bord ta' Tmexxija għandu, f'konformità mal-Artikolu 110 tar-Regolamenti tal-Persunal, jadotta deċiżjoni, abbażi tal-Artikolu 2(1) tar-Regolamenti tal-Persunal u tal-Artikolu 6 tal-Kondizzjonijiet tal-Impjieg ta' Aġenti Oħra, li tiddelega s-setgħat rilevanti ta' awtorità bis-setgħa li taħtar lid-Direttur Eżekuttiv u li tiddefinixxi l-kondizzjonijiet li bihom din il-delega ta' setgħat tista' tiġi sospiża. Id-Direttur Eżekuttiv huwa awtorizzat li jissottodelega dawk is-setgħat.
   Fejn ċirkustanzi eċċezzjonali jitolbu dan, il-Bord tat-Tmexxija jista', permezz ta' deċiżjoni, jissospendi temporanjament id-delegazzjoni ta' setgħat tal-awtorità tal-ħatra lid-Direttur Eżekuttiv u dawk sottodelegati minn dan tal-aħħar, u jeżerċitahom hu stess jew jiddelegahom lil wieħed mill-membri tiegħu jew lil membru tal-persunal tal-Impriża Konġunta S2R għajr id-Direttur Eżekuttiv.
   3.   Il-Bord ta' Tmexxija għandu jadotta r-regoli ta' implimentazzjoni xierqa tar-Regolamenti tal-Persunal u l-Kondizzjonijiet ta' Impjieg ta' Aġenti Oħra, f'konformità mal-Artikolu 110 tar-Regolamenti tal-Persunal.
   4.   Ir-riżorsi tal-persunal għandhom ikunu ddeterminati mill-pjan tal-istabbiliment tal-persunal tal-Impriża Konġunta S2R li jindika l-għadd ta' postijiet temporanji skont il-grupp tal-funzjoni u skont il-grad, u l-għadd ta' persunal bil-kuntratt espress f'ekwivalenti full-time, skont il-baġit annwali tiegħu.
   5.   Il-persunal tal-Impriża Konġunta S2R għandu jikkonsisti minn persunal temporanju u persunal kuntrattwali.
   6.   L-ispejjeż kollha relatati mal-persunal għandhom jiġġarrbu mill-Impriża Konġunta S2R.
   Artikolu 7
   Esperti Nazzjonali Sekondati u trainees
   1.   L-Impriża Konġunta S2R tista' tagħmel użu minn esperti nazzjonali sekondati u t-trainees mhux impjegati mill-Impriża Konġunta S2R. L-għadd ta' esperti nazzjonali sekondati espressi f'ekwivalenti ta' full-time għandu jiżdied mal-informazzjoni dwar il-persunal kif imsemmi fl-Artikolu 6(4) skont il-baġit annwali.
   2.   Il-Bord tat-Tmexxija għandu jadotta deċiżjoni li tistabbilixxi regoli dwar is-sekondar ta' esperti nazzjonali lill-Impriża Konġunta S2R dwar l-użu ta' trainees.
   Artikolu 8
   Privileġġi u immunitajiet
   Il-Protokoll Nru 7 dwar il-Privileġġi u l-Immunitajiet tal-Unjoni Ewropea, anness mat-Trattat tal-Unjoni Ewropea u mat-TFUE, għandu japplika għall-Impriża Konġunta S2R u l-persunal tagħha.
   Artikolu 9
   Responsabbiltà tal-Impriża Konġunta S2R
   1.   Ir-responsabbiltà kuntrattwali tal-Impriża Konġunta S2R għandha titmexxa mid-dispożizzjonijiet kuntrattwali rilevanti u mil-liġi applikabbli għall-ftehim, deċiżjoni jew kuntratt inkwistjoni.
   2.   Fil-każ ta' responsabbiltà mhux kuntrattwali, l-Impriża Konġunta S2R, f'konformità mal-prinċipji ġenerali komuni għal-liġijiet tal-Istati Membri, għandha tagħmel tajjeb għad-danni kollha kkawżati mill-persunal tagħha fil-qadi ta' dmirijiethom.
   3.   Kwalunkwe pagament li jsir mill-Impriża Konġunta S2R fir-rigward tar-responsabbiltà msemmija fil-paragrafi 1 u 2, u l-infiq u l-ispejjeż li ġġarrab f'konnessjoni ma' dan, għandhom jiġu kkunsidrati bħala nfiq tal-Impriża Konġunta S2R u għandhom jiġu koperti mir-riżorsi tal-Impriża Konġunta.
   4.   L-Impriża Konġunta S2R għandha tkun unikament responsabbli għall-konformità mal-obbligi tagħha.
   Artikolu 10
   Ġurisdizzjoni tal-Qorti tal-Ġustizzja tal-Unjoni Ewropea u l-liġi applikabbli
   1.   Il-Qorti tal-Ġustizzja tal-Unjoni Ewropea għandu jkollha ġurisdizzjoni:
   
               (a)
            
            
               fi kwalunkwe tilwima bejn il-membri li jkollha x'taqsam mas-suġġett ta' dan ir-Regolament;
            
         
               (b)
            
            
               skont kwalunkwe klawżola ta' arbitraġġ inkluża fi ftehimiet, deċiżjonijiet jew kuntratti konklużi mill-Impriża Konġunta S2R;
            
         
               (c)
            
            
               f'tilwimiet relatati ma' kumpens għal danni kkawżati mill-persunal tal-Impriża Konġunta S2R fit-twettiq tad-dmirijiet tagħhom;
            
         
               (d)
            
            
               fi kwalunkwe tilwima bejn l-Impriża Konġunta S2R u l-aġenti tagħha fil-limiti u skont il-kondizzjonijiet stabbiliti fir-Regolamenti dwar il-Persunal.
            
         2.   Għal kwalunkwe materja li mhix koperta b'dan ir-Regolament jew min atti oħra tal-liġi tal-Unjoni, tapplika l-liġi tal-Istat fejn tinsab is-sede tal-Impriża Konġunta S2R.
   Artikolu 11
   Evalwazzjoni
   1.   Sat-30 ta' Ġunju 2017, il-Kummissjoni għandha tagħmel, bl-għajnuna ta' esperti indipendenti, evalwazzjoni interim tal-Impriża Konġunta S2R. Il-Kummissjoni għandha tħejji rapport dwar dik l-evalwazzjoni, li għandu jinkludi konklużjonijiet tal-evalwazzjoni u osservazzjonijiet tal-Kummissjoni. Il-Kummissjoni għandha tibgħat dak ir-rapport lill-Parlament Ewropew u lill-Kunsill sal-31 ta' Diċembru 2017. Għandu jittieħed kont tar-riżultati tal-evalwazzjoni interim tal-Impriża Konġunta S2R fil-valutazzjoni approfondita u fl-evalwazzjoni interim imsemmija fl-Artikolu 32 tar-Regolament (UE) Nru 1291/2013.
   2.   Abbażi tal-konklużjonijiet tal-evalwazzjoni interim imsemmija fil-paragrafu 1, il-Kummissjoni tista' taġixxi f'konformità mal-Artikolu 4(6), jew tieħu kull azzjoni xierqa oħra.
   3.   Fi żmien sitt xhur wara l-proċess ta' stralċ tal-Impriża Konġunta S2R, iżda f'kull eventwalità mhux iktar tard minn sentejn wara li tinbeda l-proċedura tal-proċess ta' stralċ imsemmija fl-Artikolu 24 tal-Istatuti, il-Kummissjoni għandha tagħmel evalwazzjoni finali tal-Impriża Konġunta S2R. Ir-riżultati ta' dik l-evalwazzjoni finali għandhom ikunu ppreżentati lill-Parlament Ewropew u lill-Kunsill.
   Artikolu 12
   Kwittanza
   B'deroga mill-Artikolu 60(7) u l-Artikolu 209 tar-Regolament (UE, Euratom) Nru 966/2012, il-kwittanza għall-implimentazzjoni tal-baġit tal-Impriża Konġunta S2R għandha tingħata mill-Parlament Ewropew, fuq rakkomandazzjoni tal-Kunsill, f'konformità mal-proċedura prevista fir-regoli finanzjarji tal-Impriża Konġunta S2R.
   Artikolu 13
   Awditi ex-post
   1.   L-awditi ex-post tan-nefqa f'azzjonijiet indiretti għandha tagħmilhom l-Impriża Konġunta S2R skont l-Artikolu 23 tar-Regolament (UE) Nru 1291/2013 bħala parti mill-Orizzont 2020.
   2.   Il-Kummissjoni tista' tiddeċiedi li tagħmel l-awditi msemmija fil-paragrafu 1. F'dawk il-każijiet, hija għandha tagħmel dan f'konformità mar-regoli applikabbli, partikolarment ir-Regolament (UE, Euratom) Nru 966/2012, ir-Regolament (UE) Nru 1291/2013 u r-Regolament (UE) Nru 1290/2013.
   Artikolu 14
   Protezzjoni tal-interessi finanzjarji tal-membri
   1.   L-Impriża Konġunta S2R għandha tagħti aċċess lill-persunal tal-Kummissjoni u lil persuni oħra awtorizzati minnha jew mill-Kummissjoni, kif ukoll lill-Qorti tal-Awdituri, għas-siti u l-istabbilimenti tagħha u għall-informazzjoni kollha, inkluża dik f'format elettroniku, li jkunu meħtieġa biex isiru l-awditi tagħhom.
   2.   L-Uffiċċju Ewropew Kontra l-Frodi (OLAF) jista' jagħmel investigazzjonijiet, inklużi verifiki u ispezzjonijiet fuq il-post, skont id-dispożizzjonijiet u l-proċeduri stabbiliti fir-Regolament tal-Kunsill (Euratom, KE) Nru 2185/96 (11) fir-Regolament (UE, Euratom) Nru 883/2013 tal-Parlament Ewropew u tal-Kunsill (12) bil-għan li jistabbilixxi jekk kienx hemm frodi, korruzzjoni jew xi attività illegali oħra li taffettwa l-interessi finanzjarji tal-Unjoni b'rabta ma' ftehim għal għotja jew deċiżjoni għal għotja jew kuntratt iffinanzjat skont dan ir-Regolament.
   3.   Mingħajr preġudizzju għall-paragrafi 1 u 2, il-kuntratti, il-ftehimiet u d-deċiżjonijiet, li jirriżultaw mill-implimentazzjoni ta' dan ir-Regolament, għandhom jinkludu dispożizzjonijiet li b'mod espliċitu jagħtu s-setgħa lill-Kummissjoni, l-Impriża Konġunta S2R, il-Qorti tal-Awdituri u l-OLAF, li jwettqu tali awditi u investigazzjonijiet skont il-kompetenzi rispettivi tagħhom.
   4.   L-Impriża Konġunta S2R għandha tiżgura li jitħarsu kif xieraq l-interessi finanzjarji tal-membri tagħha billi tagħmel jew tikkummissjona kontrolli interni u esterni xierqa.
   5.   L-Impriża Konġunta S2R għandha taċċedi għall-Ftehim Interistituzzjonali tal-25 ta' Mejju 1999 bejn il-Parlament Ewropew, il-Kunsill u l-Kummissjoni fir-rigward ta' investigazzjonijiet interni mill-OLAF (13). L-Impriża Konġunta S2R għandha tadotta l-miżuri meħtieġa biex jiġu ffaċilitati l-investigazzjonijiet interni mwettqa mill-OLAF.
   Artikolu 15
   Kunfidenzjalità
   Mingħajr preġudizzju għall-Artikolu 16, l-Impriża Konġunta S2R għandha tiżgura li titħares kull informazzjoni sensittiva li jekk tinkixef, ikun ta' dannu għall-interessi tal-membri tagħha jew tal-parteċipanti fl-attivitajiet tal-Impriża Konġunta S2R.
   Artikolu 16
   Trasparenza
   1.   Ir-Regolament (KE) Nru 1049/2001 tal-Parlament Ewropew u tal-Kunsill (14) għandu japplika għal dokumenti miżmuma mill-Impriża Konġunta S2R.
   2.   L-Impriża Konġunta S2R għandha tadotta l-arranġamenti prattiċi għall-implimentazzjoni tar-Regolament (KE) Nru 1049/2001.
   3.   Mingħajr preġudizzju għall-Artikolu 10, id-deċiżjonijiet li tieħu l-Impriża Konġunta S2R skont l-Artikolu 8 tar-Regolament (KE) Nru 1049/2001 jistgħu jkunu s-suġġett ta' lment lill-Ombudsman skont il-kondizzjonijiet stipulati fl-Artikolu 228 TFUE.
   4.   Il-Bord ta' Tmexxija jista' jadotta arranġamenti prattiċi għall-implimentazzjoni tar-Regolament (KE) Nru 1367/2006 tal-Parlament Ewropew u tal-Kunsill (15).
   Artikolu 17
   Regoli għall-parteċipazzjoni u d-disseminazzjoni
   Ir-Regolament (UE) Nru 1290/2013 għandu japplika għall-azzjonijiet iffinanzjati mill-Impriża Konġunta S2R. Skont dak ir-Regolament, l-Impriża Konġunta S2R għandha titqies bħala korp tal-iffinanzjar u għandha tipprovdi appoġġ finanzjarju għal azzjonijiet indiretti kif stabbilit fl-Artikolu 2 tal-Istatuti.
   Artikolu 18
   Appoġġ mill-Istat ospitanti
   Jista' jiġi konkluż ftehim amministrattiv bejn l-Impriża Konġunta S2R u l-Istat Membrufejn tinsab is-sede dwar il-privileġġi u l-immunitajiet u appoġġ ieħor li dak l-Istat Membru għandu jagħti lill-Impriża Konġunta S2R.
   Artikolu 19
   Azzjonijiet inizjali
   1.   Il-Kummissjoni hija responsabbli għall-istabbiliment u l-operazzjoni inizjali tal-Impriża Konġunta S2R sakemm din ikollha l-kapaċità operattiva biex timplimenta l-baġit tagħha stess. Il-Kummissjoni, f'konformità mal-liġi tal-Unjoni, għandha tagħmel l-azzjonijiet meħtieġa kollha f'kollaborazzjoni mal-membri l-oħra bl-involviment tal-korpi kompetenti tal-Impriża Konġunta S2R.
   2.   Għall-fini ta' paragrafu 1,
   
               (a)
            
            
               sakemm id-Direttur Eżekuttiv jassumi d-doveri tiegħu wara l-ħatra tiegħu/tagħha mill-Bord ta' Tmexxija skont l-Artikolu 9 tal-Istatuti, il-Kummissjoni tista' taħtar Direttur Eżekuttiv interim u jeżerċita d-dmirijiet assenjati lid-Direttur Eżekuttiv li jista' jiġi assistit minn għadd limitat ta' uffiċjali tal-Kummissjoni;
            
         
               (b)
            
            
               b'deroga mill-Artikolu 6(2) ta' dan ir-Regolament, id-Direttur Eżekuttiv interim għandu jeżerċita s-setgħat tal-awtorità tal-ħatra;
            
         
               (c)
            
            
               il-Kummissjoni tista' tassenja għadd limitat ta' uffiċjali tagħha fuq bażi interim.
            
         3.   Id-Direttur Eżekuttiv interim jista' jawtorizza l-ħlasijiet kollha koperti mill-approprjazzjonijiet previsti fil-baġit annwali tal-Impriża Konġunta S2R ladarba jkunu approvati mill-Bord ta' Tmexxija, u jista' jikkonkludi kuntratti, inklużi kuntratti tal-persunal wara l-adozzjoni tal-pjan ta' stabbiliment tal-Impriża Konġunta S2R.
   4.   Id-Direttur Eżekuttiv interim għandu, bi qbil komuni mad-Direttur Eżekuttiv tal-Impriża Konġunta S2R u soġġett għall-approvazzjoni tal-Bord ta' Tmexxija, jiddetermina d-data li fiha l-Impriża Konġunta S2R ikollha l-kapaċità sabiex timplimenta l-baġit tagħha. Minn dik id-data, il-Kummissjoni għandha tastjeni milli tagħmel impenji u teżegwixxi l-ħlasijiet għall-attivitajiet tal-Impriża Konġunta S2R.
   Artikolu 20
   Dħul fis-seħħ
   Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fil-Lussemburgu, is-16 ta' Ġunju 2014.
      
         
            Għall-Kunsill
         
         
            Il-President
         
         G. KARASMANIS
      
   
   
      (1)  Opinjoni tal-25 ta' Marzu 2014 (għadha mhix ippubblikata fil-Ġurnal Uffiċjali).
   
      (2)  Opinjoni tal-15 ta' April 2014 (għadha mhix ippubblikata fil-Ġurnal Uffiċjali).
   
      (3)  Regolament (UE) Nru 1291/2013 tal-Parlament Ewropew u tal-Kunsill tal-11 ta' Diċembru 2013 li jistabbilixxi Orizzont 2020 — il-Programm Qafas għar-Riċerka u l-Innovazzjoni (2014-2020) u li jħassar id-Deċiżjoni Nru 1982/2006/KE u li jħassar id-Deċiżjoni Nru 1982/2006/KE (ĠU L 347, 20.12.2013, p. 104).
   
      (4)  Deċiżjoni tal-Kunsill 2013/743/UE tat-3 ta' Diċembru 2013 li tistabbilixxi l-programm speċifiku li jimplimenta Orizzont 2020 — il-Programm Qafas għar-Riċerka u l-Innovazzjoni (2014-2020) u li tħassar id-Deċiżjonijiet 2006/971/KE, 2006/972/KE, 2006/973/KE, 2006/974/KE u 2006/975/KE (ĠU L 347, 20.12.2013, p. 965).
   
      (5)  Regolament (UE) Nru 1290/2013 tal-Parlament Ewropew u tal-Kunsill tal-11 ta' Diċembru 2013 li jistabbilixxi r-regoli għal parteċipazzjoni u disseminazzjoni f' “Orizzont 2020 — il-Programm Qafas għar-Riċerka u l-Innovazzjoni (2014-2020)” u li jħassar ir-Regolament (KE) Nru 1906/2006 (ĠU L 347, 20.12.2013, p. 81).
   
      (6)  Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (ĠU L 298, 26.10.2012, p. 1).
   
      (7)  Regolament ta' Delega tal-Kummissjoni (UE) Nru 1268/2012 tad-29 ta' Ottubru 2012 dwar ir-regoli tal-applikazzjoni tar-Regolament (UE, Euratom) Nru 966/2012 tal-Parlament Ewropew u tal-Kunsill dwar ir-regoli finanzjarji applikabbli għall-baġit ġenerali tal-Unjoni (ĠU L 362, 31.12.2012, p. 1).
   
      (8)  Rakkomandazzjoni tal-Kummissjoni 2003/361/KE tas-6 ta' Mejju 2003 li tikkonċerna d-definizzjoni ta' intrapriżi mikro, żgħar u medji (ĠU L 124, 20.5.2003, p. 36).
   
      (9)  Regolament ta' Delega tal-Kummissjoni (UE) Nru 110/2014 tat-30 ta' Settembru 2013 dwar il-Mudell tar-Regolament Finanzjarju għal korpi ta' sħubija pubblika-privata imsemmija fl- Artikolu 209 tar-Regolament (UE, Euratom) Nru 966/2012 tal-Parlament Ewropew u tal-Kunsill (ĠU L 38, 07/02/2014, p. 2).
   
      (10)  Regolament (KEE, Euratom, KEFA) Nru 259/68 tal-Kunsill ta-29 ta' Frar 1968 li jistabbilixxi r-Regolamenti tal-Persunal għall-Uffiċjali u l-Kondizzjonijiet tal-Impjieg ta' Aġenti Oħra tal-Komunitajiet Ewropej u li jistitwixxi miżuri speċjali applikabbli temporanjament għall-uffiċjali tal-Kummissjoni (ĠU 56, 4.3.1968, p. 1).
   
      (11)  Regolament tal-Kunsill (Euratom, KE) Nru 2185/96 tal-11 ta' Novembru 1996 dwar il-verifiki u l-ispezzjonijiet fuq il-post imwettqa mill-Kummissjoni sabiex tipproteġi l-interessi finanzjarji tal-Komunità Ewropea kontra l-frodi u irregolarijiet oħra (ĠU L 292, 15.11.1996, p. 2).
   
      (12)  Regolament (UE, Euratom) Nru 883/2013 tal-Parlament Ewropew u tal-Kunsill tal-11 ta' Settembru 2013 dwar investigazzjonijiet immexxija mill-Uffiċċju Ewropew Kontra l-Frodi (OLAF) u li jħassar ir-Regolament tal-Parlament Ewropew u tal-Kunsill (KE) Nru 1073/1999 u r-Regolament tal- Kunsill (Euratom) Nru 1074/1999 (ĠU L 248, 18.9.2013, p. 1).
   
      (13)  ĠU L 136, 31.5.1999, p. 15.
   
      (14)  Regolament (KE) Nru 1049/2001 tal-Parlament Ewropew u tal-Kunsill tat-30 ta' Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU L 145, 31.5.2001, p. 43).
   
      (15)  Regolament (KE) Nru 1367/2006 tal-Parlament Ewropew u tal-Kunsill tas-6 ta' Settembru 2006 dwar l-applikazzjoni għall-istituzzjonijiet u l-korpi tal-Komunità tad-disposizzjonijiet tal-Konvenzjoni ta' Aarhus dwar l-Aċċess għall-Informazzjoni, il-Parteċipazzjoni tal-Pubbliku fit-Teħid ta' Deċiżjonijiet u l-Aċċess għall-Ġustizzja fi Kwistjonijiet Ambjentali (ĠU L 264, 25.9.2006, p. 13).
   
      ANNESS I
      STATUTI TAL-IMPRIŻA KONĠUNTA
      Artikolu 1
      Definizzjonijiet
      1.   “Membru Assoċjat” tfisser entità ġuridika jew grupp jew konsorzju ta' entitajiet ġuridiċi, stabbiliti fi Stat Membru jew f'xi pajjiż assoċjat mal-Orizzont 2020, li ntgħażlu skont il-proċedura stipulata fl-Artikolu 4, paragrafi (2) sa (4), li jissodisfaw il-kondizzjonijiet stipulati fl-Artikolu 4(6) u li aċċettaw dawn l-Istatuti billi ffirmaw ittra ta' approvazzjoni;
      2.   “Membru Fundatur għajr l-Unjoni” tirriferi għal entitajiet legali uniċi li impenjaw irwieħhom b'mod individwali fir-rigward tal-kontribuzzjoni proprja ta' mhux inqas minn EUR 30 000 000 għad-durata tal-Impriża Konġunta S2R, ibbażata fuq viżjoni kondiviża, u li aċċettaw dawn l-Istatuti billi ffirmaw ittra ta' approvazzjoni. Dawn il-membri fundaturi minbarra l-Unjoni huma elenkati fl-Anness II;
      3.   “Programmi ta' innovazzjoni” jew “IPs” jirriferu għall-oqsma tematiċi li fuqhom għandu jiġi strutturat il-Pjan Regolatorju ta' S2R, u li huma msemmija fil-paragrafu 4. L-IPs għandhom jintgħażlu għall-kapaċità tagħhom li jagħtu l-aħjar benefiċċji ta' prestazzjoni għal wieħed jew aktar mill-ambjenti operattivi u jkunu jirriflettu l-approċċ tas-sistema ferrovjarja u orjentat lejn il-konsumatur. Minkejja Deċiżjoni tal-Bord ta' Tmexxija li timmodifika din l-istruttura, il-Pjan Regolatorju ta' S2R għandu jipprevedi l-ħolqien ta' mill-inqas dawn il-ħames IPs li ġejjin:
      
                  (a)
               
               
                  Ferroviji Kosteffiċjenti u Affidabbli, inkluż Ferroviji ta' Kapaċità Għolja u[…] Ferroviji ta' Veloċità Għolja;
               
            
                  (b)
               
               
                  Sistemi Avvanzati għall-Ġestjoni u l-Kontroll tat-Traffiku;
               
            
                  (c)
               
               
                  Infrastruttura ta' Kapaċità Għolja, Affidabbli u Kosteffiċjenti;
               
            
                  (d)
               
               
                  Soluzzjonijiet tal-IT għal Servizzi Ferrovjarji Attraenti;
               
            
                  (e)
               
               
                  Teknoloġiji għal Merkanzija Ewropea Sostenibbli u Attraenti.
               
            4.   “Pjan Regolatorju ta' S2R” ifisser pjan direzzjonali strateġiku komuni, li jħares 'il quddiem, li għandu jiġi stabbilit u żviluppat mill-Impriża Konġunta S2R, b'konsultazzjoni mal-Aġenzija Ferrovjarja Ewropea u l-Pjattaforma Teknoloġika tal-Kunsill Konsultattiv għar-Riċerka Ewropea fil-Ferroviji (ERRAC), biex jistimula l-innovazzjoni fis-settur ferrovjarju fuq medda twila ta' żmien. Huwa għandu jidentifika l-prijoritajiet ewlenin u l-innovazzjonijiet teknoloġiċi u operazzjonali essenzjali meħtieġa mill-partijiet interessati kollha biex jiksbu l-objettivi speċifiċi tal-Impriża Konġunta S2R imsemmija fl-Artikolu 2 ta' dan ir-Regolament. Għandu jkun xprunat mill-prestazzjoni u strutturat madwar għadd limitat ta' oqsma tematiċi ewlenin, jew IP. Ladarba jiġi approvat mill-Bord ta' Tmexxija il-Pjan Regolatorju u kwalunkwe modifika sussegwenti għandhom jiġu approvati mill-Kunsill, li jaġixxi fuq proposta mill-Kummissjoni, u kkomunikati lill-Parlament Ewropew. Wara dan il-proċess, il-Pjan Regolatorju u kwalunkwe modifika sussegwenti għandhom jiġu adottati mill-Bord ta' Tmexxija.
      Artikolu 2
      Kompiti
      L-Impriża Konġunta S2R għandha twettaq il-kompiti li ġejjin:
      
                  (a)
               
               
                  tiddefinixxi, fil-Pjan Regolatorju, l-attivitajiet ta' riċerka u innovazzjoni prijoritarji, inkluż l-attivitajiet ta' dimostrazzjoni fuq skala kbira, meħtieġa biex titħaffef il-penetrazzjoni ta' innovazzjonijiet teknoloġiċi integrati, interoperabbli u standardizzati neċessarji biex jingħata appoġġ liż-Żona Ferrovjarja Unika Ewropea u biex tinkiseb l-eċċellenza operattiva tas-sistema ferrovjarja, waqt li jitkattru l-kapaċità u l-affidabbiltà u jitnaqqsu l-ispejjeż tat-trasport ferrovjarju;
               
            
                  (b)
               
               
                  timmobilizza fondi mis-settur pubbliku u privat biex jiġu ffinanzjati l-attivitajiet f'kull wieħed mill-Programmi ta' Innovazzjoni definiti fil-Pjan Regolatorju ta' S2R;
               
            
                  (c)
               
               
                  tittraduċi l-Pjan Regolatorju ta' S2R fi pjanijiet ta' ħidma annwali dettaljati, orjentati lejn ir-riżultati, akkumpanjati minn pjanijiet ta' investiment dettaljati, li jippermettu l-kontinwità, is-sinkroniċità, u investiment fit-tul, u tiżgura l-implimentazzjoni effettiva u effiċjenti tiegħu;
               
            
                  (d)
               
               
                  tiżgura s-superviżjoni ta' attivitajiet relatati mal-iżvilupp ta' prodotti komuni debitament identifikati fil-Pjan Regolatorju ta' S2R;
               
            
                  (e)
               
               
                  issostni finanzjarjament l-azzjonijiet ta' riċerka u innovazzjoni indiretti, l-aktar permezz ta' għotjiet lill-membri u l-parteċipanti tagħha permezz tal-aktar miżuri adatti, bħalma huma l-akkwist jew l-għoti ta' għotjiet wara sejħiet għal proposti biex jintlaħqu l-objettivi tal-programm, skont ir-Regolament (UE) Nru 1290/2013;
               
            
                  (f)
               
               
                  torganizza l-ħidma teknika ta' riċerka, żvilupp, validazzjoni u studju, li għandha ssir taħt l-awtorità tagħha waqt li tiġi evitata l-frammentazzjoni ta' tali attivitajiet;
               
            
                  (g)
               
               
                  tiżgura l-effettività u l-effiċjenza ta' attivitajiet ta' riċerka u innovazzjoni ferrovjarji u ssegwi l-progress lejn il-ksib tal-objettivi tal-Impriża Konġunta S2R permezz ta' proċessi ta' monitoraġġ u evalwazzjoni xierqa;
               
            
                  (h)
               
               
                  tiġbor flimkien ir-rekwiżiti tal-utenti u tipproponi standards tal-interoperabbiltà biex l-investiment fir-riċerka u l-innovazzjoni jiġi ggwidat lejn soluzzjonijiet operazzjonali u li kapaċi jiġu kummerċjalizzati;
               
            
                  (i)
               
               
                  tiżviluppa kooperazzjoni mill-qrib u tiżgura koordinazzjoni ma' attivitajiet, nazzjonali u transnazzjonali ta' riċerka u innovazzjoni fis-settur ferrovjarju, relatati Ewropej b'mod partikolari taħt il-Programmi Qafas preċedenti u Orizzont 2020, biex b'hekk l-Impriża Konġunta S2R tkun tista' jkollha rwol prinċipali fir-riċerka u l-innovazzjoni fil-qasam ferrovjarju. Hija ser tamministra wkoll l-azzjonijiet kollha ta' riċerka u innovazzjoni li jiffokaw fuq il-qasam ferrovjarju li huma kofinanzjati mill-Unjoni;
               
            
                  (j)
               
               
                  tistabbilixxi u tiżviluppa kooperazzjoni mill-qrib u fit-tul bejn l-Unjoni, l-industrija tal-manifattura ferrovjarja, il-komunità operattiva ferrovjarja u partijiet interessati pubbliċi u privati tas-settur ferrovjarju oħrajn meħtieġa sabiex jiġu żviluppati l-innovazzjonijiet pijunieri u tiġi żgurata kummerċjalizzazzjoni qawwija ta' soluzzjonijiet innovattivi, inkluż korpi li jirrappreżentaw il-konsumaturi (passiġġieri u merkanzija), kif ukoll atturi barra mis-settur ferrovjarju tradizzjonali;
               
            
                  (k)
               
               
                  tikkoordina ma' firxa wiesgħa ta' partijiet interessati, inkluż organizzazzjonijiet ta' riċerka u universitajiet, u tistabbilixxi rabtiet mal-attivitajiet ta' riċerka u innovazzjoni nazzjonali u internazzjonali fil-qasam tekniku ferrovjarju, b'mod partikolari permezz tal-Pjattaforma Teknoloġika tal-Kunsill Konsultattiv għar-Riċerka Ewropea fil-Ferroviji (ERRAC), kif ukoll ma' dawk f'oqsma oħra, bħall-Kunsill Konsultattiv għar-Riċerka Ewropea fit-Trasport bit-Toroq (ERTRAC), il-Kunsill Konsultattiv għar-Riċerka u l-Innovazzjoni Ewropea fl-Avjazzjoni (ACARE), il-Pjattaforma Teknoloġika Ewropea dwar it-Trasport fuq l-Ilma, il-Pjattaforma Teknoloġika Ewropea tal-Kostruzzjoni (ECTP), il-Pjattaforma tat-Teknoloġiji tal-Manifattura tal-Futur (Manifattura), l-Alleanza għall-Innovazzjoni fil-Loġistika (ALICE), il-Pjattaforma tal-Materjali u tat-Teknoloġiji tal-Inġinerija Avvanzata (EuMaT), u oħrajn;
               
            
                  (l)
               
               
                  tħeġġeġ l-involviment ta' SMEs fl-attivitajiet tagħha, f'konformità mal-objettivi ta' Orizzont 2020;
               
            
                  (m)
               
               
                  tfittex involviment ġeografikament bilanċjat tal-membri u s-sħab fl-attivitajiet tagħha;
               
            
                  (n)
               
               
                  timpenja ruħha f'attivitajiet ta' informazzjoni, komunikazzjoni, u disseminazzjoni billi tapplika mutatis mutandis id-dispożizzjonijiet tal-Artikolu 22 tar-Regolament (UE) Nru 1291/2013, inkluż billi tagħmel l-informazzjoni dettaljata dwar riżultati minn sejħiet għall-proposti disponibbli u aċċessibbli fuq il-portal uniku għall-parteċipanti kif ukoll permezz ta' mezzi elettroniċi ta' disseminazzjoni oħrajn ta' Orizzont 2020 amministrati mill-Kummissjoni;
               
            
                  (o)
               
               
                  kull kompitu ieħor meħtieġ biex tilħaq l-objettivi stabbiliti fl-Artikolu 2 ta' dan ir-Regolament.
               
            Artikolu 3
      Membri
      1.   Dawn li ġejjin għandhom ikunu membri tal-Impriża Konġunta S2R:
      
                  (a)
               
               
                  l-Unjoni, rappreżentata mill-Kummissjoni;
               
            
                  (b)
               
               
                  hekk kif jaċċettaw dawn l-Istatuti permezz ta' ittra ta' approvazzjoni, il-membri fundaturi tal-Impriża Konġunta S2R għajr l-Unjoni, elenkati fl-Anness II ta' dan ir-Regolament, kif ukoll l-membri assoċjati li għandhom jintgħażlu skont l-Artikolu 4. Dawn il-membri għandhom jissejħu b'mod konġunt il-membri għajr l-Unjoni.
               
            2.   Ir-rwol u l-kontribuzzjoni tal-membri għajr l-Unjoni għandhom jiġu definiti fi ftehim ta' sħubija mal-Impriża Konġunta S2R. Dak il-ftehim għandu jiġi negozjat mad-Direttur Eżekuttiv u jintbagħat lill-Bord ta' Tmexxija għall-approvazzjoni. Dan għandu jipprovdi deskrizzjoni kwantitattiva u kwalitattiva tal-kontribuzzjoni tal-membri tal-Impriża Konġunta S2R, definita fil-punt (a) tal-Artikolu 4(2) ta' dan ir-Regolament, kif ukoll tal-pjan ta' attivitajiet addizzjonali msemmi fil-punt (b) tal-Artikolu 4(2) ta' dan ir-Regolament, u għandu jinkludi dispożizzjonijiet relatati mar-rappreżentanza tal-Membri fi ħdan il-Bord ta' Tmexxija.
      Artikolu 4
      Bidliet għas-sħubija
      1.   Sakemm jaċċettaw dawn l-Istatuti u jassumu l-impenn li jikkontribwixxu għall-finanzjament msemmi fil-paragrafu 6 biex jinkisbu l-objettivi stabbiliti fl-Artikolu 2 ta' dan ir-Regolament, kwalunkwe entità ġuridika, grupp jew konsorzju ta' entitajiet legali, stabbiliti fi Stat Membru jew f'pajjiż assoċjat ma' Orizzont 2020, jistgħu japplikaw biex isiru membru assoċjat tal-Impriża Konġunta S2R.
      2.   Il-membri assoċjati tal-Intrapriża Konġunta S2R għandhom jintgħażlu permezz ta' sejħa miftuħa, nondiskriminatorja u kompetittiva mnedija mill-Kummissjoni u soġġetta għal valutazzjoni trasparenti mill-Bord ta' Tmexxija. Dik l-evalwazzjoni għandha tieħu kont ta', fost oħrajn, ir-rilevanza u l-valur miżjud potenzjali tal-applikant sabiex jinkisbu l-objettivi tal-Intrapriża Konġunta S2R, is-solidità finanzjarja tal-applikant, u konflitti ta' interess fir-rigward tal-objettivi tal-inizjattiva S2R.
      3.   Waqt li tieħu kont tar-riżultati tal-evalwazzjoni, il-Kummissjoni għandha tieħu d-deċiżjoni finali bil-ħsieb li jiġi żgurat il-bilanċ ġeografiku, kif ukoll parteċipazzjoni bbilanċjata tal-SMEs, tal-komunità tar-riċerka u ta' atturi mill-katina tal-valur ferrovjarja sħiħa, inkluż minn barra s-settur ferrovjarju tradizzjonali.
      4.   L-ewwel sejħa għal membri assoċjati għandha tiġi mnedija fi żmien tliet xhur wara li tiġi stabbilita l-Impriża Konġunta S2R. Kwalunkwe sejħiet oħra għandhom ikunu mmexxija mill-ħtieġa għal kapaċitajiet ewlenin fl-implimentazzjoni tal-Pjan Regolatorju tal-Impriża Konġunta S2R. Is-sejħiet kollha għandhom jiġu ppubblikati fuq is-sit elettroniku ta' S2R u kkomunikati permezz tal-Grupp tar-Rappreżentanti tal-Istati u kanali oħra sabiex tiġi żgurata l-aktar parteċipazzjoni wiesgħa possibbli fl-interess tal-ksib tal-objettivi tal-Pjan Regolatorju ta' S2R.
      5.   Il-kontribuzzjoni proprja minima meħtieġa sabiex wieħed isir membru assoċjat għandha tkun ta' 2,5 % tal-baġit totali tal-Programm ta' Innovazzjoni li tieħu sehem fih.. Alternattivament, l-impriżi ferrovjarji fil-forma ta' entità legali unika jistgħu jsiru membru assoċjat b'kontribuzzjoni proprja minima ta' EUR 12 000 000 fuq il-Programmi kollha ta' Innovazzjoni. Barra minn hekk, il-konsorzji magħmula minn impriżi ferrovjarji u/jew amministraturi tal-infrastruttura jistgħu jsiru Membru Assoċjat b'kontribuzzjoni proprja minima ta' EUR 15 000 000 fuq il-Programmi kollha ta' Innovazzjoni.
      6.   Kwalunkwe membru jista' jtemm is-sħubija tiegħu fl-Impriża Konġunta S2R. It-terminazzjoni ssir effettiva u irrevokabbli sitt xhur wara n-notifika lill-membri l-oħra. Minn dak il-ħin 'il quddiem, l-ex-membru għandu jkun ħieles minn kwalunkwe obbligu għajr dawk approvati jew imġarrba mill-Impriża Konġunta S2R qabel it-terminazzjoni tas-sħubija.
      7.   Is-sħubija fl-Impriża Konġunta S2R ma tistax tiġi ttrasferita lil parti terza mingħajr il-qbil minn qabel u unanimu tal-Bord ta' Tmexxija.
      8.   Hekk kif ssir kwalunkwe bidla għas-sħubija skont dan l-Artikolu, l-Impriża Konġunta S2R għandha minnufih tippubblika fuq is-sit elettroniku tagħha lista aġġornata tal-membri tal-Impriża Konġunta S2R flimkien mad-data meta din il-bidla tidħol fis-seħħ.
      Artikolu 5
      Organizzazzjoni tal-Impriża Konġunta
      1.   Il-korpi tal-Impriża Konġunta S2R għandhom ikunu:
      
                  (a)
               
               
                  il-Bord ta' Tmexxija;
               
            
                  (b)
               
               
                  id-Direttur Eżekuttiv;
               
            
                  (c)
               
               
                  il-Kumitat Xjentifiku;
               
            
                  (d)
               
               
                  il-Grupp tar-Rappreżentanti tal-Istati.
               
            2.   Il-Kumitat Xjentifiku u l-Grupp tar-Rappreżentanti tal-Istati huma korpi konsultattivi għall-Impriża Konġunta S2R.
      Artikolu 6
      Kompożizzjoni tal-Bord ta' Tmexxija
      1.   Il-Bord ta' Tmexxija għandu jkun magħmul minn massimu ta' tnejn u għoxrin membru, inkluż:
      
                  (a)
               
               
                  żewġ rappreżentanti mill-Kummissjoni;
               
            
                  (b)
               
               
                  rappreżentant minn kull wieħed mill-membri fundaturi tal-Impriża Konġunta S2R għajr l-Unjoni;
               
            
                  (c)
               
               
                  rappreżentant wieħed ta' kull membru assoċjat, kif imsemmi fl-Artikolu 1(1) li jissodisfa wkoll, bħala entità legali unika, il-kriterji elenkati fl-Artikolu 1(2);
               
            
                  (d)
               
               
                  massimu ta' disa' rappreżentanti tal-membri assoċjati kif imsemmi fl-Artikolu 1(1) li minnhom, tal-anqas wieħed għal kull Programm ta' Innovazzjoni, imsemmi fl-Artikolu 1(3) jintagħżel skont il-proċedura stabbilita fil-punt (a) tal-Artikolu 11(4).
               
            2.   Il-kompożizzjoni finali tal-Bord ta' Tmexxija għandha tiżgura, safejn possibbli, rappreżentazzjoni bilanċjata ta' SMEs, il-komunità tar-riċerka u atturi mill-katina tal-valur ferrovjarja sħiħa, inkluż minn barra s-settur ferrovjarju tradizzjonali. Għal dan il-għan, dan għandu jinkludi tal-anqas tliet rappreżentanti tal-impriżi ferrovjarji.
      Artikolu 7
      Funzjonament tal-Bord ta' Tmexxija
      1.   Il-Bord ta' Tmexxija għandu jkun presedut mill-Kummissjoni.
      2.   Il-membri tal-Impriża Konġunta S2R fil-Bord ta' Tmexxija għandhom ikollhom għadd ta' voti fi proporzjon għall-kontribuzzjoni tagħhom għall-fondi tal-Impriża Konġunta tal-membri li huma jirrappreżentaw. Il-Kummissjoni għandu jkollha 50 % tad-drittijiet tal-vot. Il-vot tal-Kummissjoni għandu jkun indiviżibbli u għandu jirrifletti l-pożizzjoni tal-Unjoni fil-Bord ta' Tmexxija.
      3.   Ir-rappreżentanti għandhom jagħmlu ħilithom kollha biex jiksbu kunsens. Fin-nuqqas ta' kunsens u minkejja l-paragrafu 4, id-deċiżjonijiet tal-Bord ta' Tmexxija għandhom jiġu adottati b'maġġoranza ta' mill-inqas żewġ terzi tal-voti kollha, inklużi l-voti ta' dawk li mhumiex preżenti, dment li ma jiġix previst mod ieħor f'dawn l-Istatuti.
      4.   Dwar deċiżjonijiet li jikkonċernaw ir-rappreżentazzjoni tal-membri assoċjati fil-Bord ta' Tmexxija, il-Kummissjoni għandu jkollha l-vot deċiżiv jekk il-maġġoranza ta' żewġ terzi ma tistax tintlaħaq.
      5.   Il-Bord ta' Tmexxija għandu jadotta r-regoli ta' proċedura tiegħu li għandhom jiżguraw li l-proċedimenti tiegħu jsiru b'mod effiċjenti u mingħajr xkiel. Dawk ir-regoli għandhom jinkludu proċeduri speċifiċi biex jiġu identifikati u evitati l-konflitti ta' interess.
      Il-Bord ta' Tmexxija għandu jiltaqa' mill-anqas tliet darbiet fis-sena. Għandhom jissejħu laqgħat straordinarji jew fuq it-talba ta' terz tal-membri tal-Bord ta' Tmexxija li jirrappreżentaw mill-anqas 30 % tad-drittijiet tal-vot, jew fuq talba tal-Kummissjoni jew tad-Direttur Eżekuttiv;
      Normalment, il-laqgħat għandhom isiru fis-sede tal-Impriża Konġunta S2R.
      Id-Direttur Eżekuttiv għandu dritt jieħu sehem fid-deliberazzjonijiet, iżda ma għandu jkollu l-ebda dritt għall-vot.
      Rappreżentant tal-Aġenzija Ferrovjarja Ewropea u l-president jew il-viċi president tal-Grupp tar-Rappreżentanti tal-Istati għandu jkollhom id-dritt li jattendu l-laqgħat tal-Bord ta' Tmexxija bħala osservaturi u jieħdu sehem fid-deliberazzjonijiet tiegħu, iżda ma għandu jkollhom l-ebda dritt għall-vot.
      Il-Bord ta' Tmexxija jista' jistieden persuni oħra biex jattendu l-laqgħat tiegħu bħala osservaturi. B'mod partikolari, kull meta jiġu diskussi kwistjonijiet li jaqgħu fil-kompiti tiegħu, il-president tal-Kumitat Xjentifiku għandu jiġi mistieden jattendi l-laqgħat tal-Bord ta' Tmexxija bħala osservatur, jieħu sehem fid-deliberazzjonijiet tiegħu, iżda ma għandu jkollu l-ebda dritt għall-vot.
      Artikolu 8
      Il-kompiti tal-Bord ta' Tmexxija
      Il-Bord ta' Tmexxija għandu jkollu r-responsabbiltà globali għad-direzzjoni strateġika u l-operazzjonijiet tal-Impriża Konġunta S2R u għandu jissorvelja l-implimentazzjoni tal-attivitajiet tagħha. B'mod partikolari, il-Bord ta' Tmexxija għandu jwettaq il-kompiti li ġejjin:
      
                  (a)
               
               
                  jadotta l-Pjan Regolatorju ta' S2R u kwalunkwe proposta biex dan jiġi modifikat;
               
            
                  (b)
               
               
                  jadotta l-pjan ta' ħidma annwali u l-istimi ta' nefqa korrispondenti tal-Impriża Konġunta S2R, kif propost mid-Direttur Eżekuttiv wara li jkun ikkonsulta l-Kumitat Xjentifiku u l-Grupp tar-Rappreżentanti tal-Istati;
               
            
                  (c)
               
               
                  jiddefinixxi l-lista dettaljata ta' kriterji biex jintgħażlu l-membri assoċjati skont l-Artikolu 4 u jivvaluta, jaċċetta jew jirrifjuta l-applikazzjonijiet għal membri ġodda abbażi ta' dik;
               
            
                  (d)
               
               
                  jiddeċiedi dwar il-kompożizzjoni finali tal-Bord ta' Tmexxija, b'mod partikolari billi jagħżel ir-rappreżentanti tal-membri assoċjati, għajr dawk li jissodisfaw il-kriterji tal-Artikolu 1(2), abbażi ta' proposta minn kull Kumitat ta' Tmexxija;
               
            
                  (e)
               
               
                  jiddeċiedi dwar it-terminazzjoni tas-sħubija fl-Impriża Konġunta S2R ta' kwalunkwe Membru li ma jissodisfax l-obbligi tiegħu u dwar il-kondizzjonijiet ta' din it-terminazzjoni;
               
            
                  (f)
               
               
                  japprova l-ftehimiet ta' sħubija msemmija fl-Artikolu 3(2) wara li jikkonsulta, fejn adatt, il-grupp ta' konsultazzjoni ad hoc;
               
            
                  (g)
               
               
                  jadotta r-regoli finanzjarji tal-Impriża Konġunta S2R skont l-Artikolu 5 ta' dan ir-Regolament;
               
            
                  (h)
               
               
                  jadotta il-baġit annwali tal-Impriża Konġunta S2R, kif propost mid-Direttur Eżekuttiv, inkluż il-pjan tal-istabbiliment tal-persunal li jindika n-numru ta' postijiet temporanji bil-grupp ta' funzjoni u bil-grad kif ukoll in-numru ta' persunal bil-kuntratt u esperti nazzjonali sekondati espressi f'ekwivalenti full-time;
               
            
                  (i)
               
               
                  jeżerċita s-setgħat ta' awtorità tal-ħatra fir-rigward tal-persunal, skont l-Artikolu 6(2) ta' dan ir-Regolament;
               
            
                  (j)
               
               
                  jaħtar, jneħħi, jestendi l-mandat, jipprovdi gwida lid-Direttur Eżekuttiv u jissorvelja l-prestazzjoni tiegħu;
               
            
                  (k)
               
               
                  jiżviluppa mudell komuni ta' regoli ta' proċedura għall-Kumitati ta' Tmexxija;
               
            
                  (l)
               
               
                  japprova l-organigramma fuq ir-rakkomandazzjoni tad-Direttur Eżekuttiv;
               
            
                  (m)
               
               
                  japprova r-rapport annwali tal-attività, inkluża l-ispiża korrispondenti;
               
            
                  (n)
               
               
                  jagħmel arranġamenti, kif adatt, għall-istabbiliment ta' kapaċità ta' awditjar interna tal-Impriża Konġunta S2R;
               
            
                  (o)
               
               
                  jiżviluppa proċeduri għal sejħiet miftuħa u trasparenti u japprova s-sejħiet kif ukoll, fejn adatt, ir-regoli relatati għal-proċeduri ta' sottomissjoni, evalwazzjoni, għażla, għoti u reviżjoni;
               
            
                  (p)
               
               
                  japprova l-lista ta' azzjonijiet magħżula għall-finanzjament;
               
            
                  (q)
               
               
                  fejn adatt, jistabbilixxi l-gruppi ta' ħidma msemmija fl-Artikolu 14 flimkien mal-korpi tal-Impriża Konġunta S2R;
               
            
                  (r)
               
               
                  fejn adatt, jistabbilixxi regoli ta' implimentazzjoni f'konformità mal-Artikolu 6(3) ta' dan ir-Regolament, kif ukoll regoli dwar is-sekondar ta' esperti nazzjonali lill-Impriża Konġunta S2R u dwar l-użu ta' trainees skont l-Artikolu 7 ta' dan ir-Regolament;
               
            
                  (s)
               
               
                  fejn adatt, jissottometti lill-Kummissjoni kwalunkwe talba biex ikun emendat dan ir-Regolament proposta minn kwalunkwe membru tal-Impriża Konġunta S2R;
               
            
                  (t)
               
               
                  jiddeċiedi dwar proposti lill-Kummissjoni dwar l-estensjoni jew l-istralċ tal-Impriża Konġunta;
               
            
                  (u)
               
               
                  jeżerċita kwalunkwe kompitu li mhuwiex allokat b'mod speċifiku lil wieħed mill-korpi tal-Impriża Konġunta S2R li huwa jista' jagħti lil wieħed minn dawk il-korpi.
               
            Artikolu 9
      Ħatra, tneħħija jew estensjoni tal-mandat tad-Direttur Eżekuttiv
      1.   Id-Direttur Eżekuttiv għandu jinħatar mill-Bord ta' Tmexxija minn lista ta' kandidati proposta mill-Kummissjoni, wara proċedura ta' għażla miftuħa u trasparenti.
      2.   Id-Direttur Eżekuttiv huwa membru tal-persunal u għandu jiġi ingaġġat bħala aġent temporanju tal-Impriża Konġunta S2R taħt l-Artikolu 2(a) tal-Kondizzjonijiet tal-Impjiegi ta' Aġenti Oħra tal-Unjoni.
      3.   Għall-fini tal-konklużjoni tal-kuntratt mad-Direttur Eżekuttiv, l-Impriża Konġunta S2R għandha tkun rappreżentata mill-president tal-Bord ta' Tmexxija.
      4.   Il-mandat tad-Direttur Eżekuttiv għandu jkun ta' ħames snin. Sa tmiem dak il-perijodu, il-Kummissjoni għandha tagħmel valutazzjoni li tikkunsidra l-evalwazzjoni tal-prestazzjoni tad-Direttur Eżekuttiv u l-kompiti u l-isfidi futuri tal-Impriża Konġunta S2R.
      5.   Il-Bord ta' Tmexxija, waqt li jaġixxi fuq proposta tal-Kummissjoni li tikkunsidra l-valutazzjoni msemmija fil-paragrafu 4, jista' jestendi l-mandat tad-Direttur Eżekuttiv darba, għal mhux aktar minn ħames snin.
      6.   Direttur Eżekuttiv li l-mandat tiegħu jkun ġie estiż ma jistax jipparteċipa fi proċedura oħra tal-għażla għall-istess kariga fit-tmiem tal-perijodu globali.
      7.   Id-Direttur Eżekuttiv jista' jitneħħa mill-kariga tiegħu biss b'deċiżjoni tal-Bord ta' Tmexxija li jaġixxi fuq proposta tal-Kummissjoni.
      Artikolu 10
      Kompiti tad-Direttur Eżekuttiv
      1.   Id-Direttur Eżekuttiv għandu jkun il-kap eżekuttiv responsabbli mit-tmexxija ta' kuljum tal-Impriża Konġunta S2R skont id-deċiżjonijiet tal-Bord ta' Tmexxija.
      2.   Id-Direttur Eżekuttiv għandu jkun ir-rappreżentant legali tal-Impriża Konġunta S2R. Id-Direttur Eżekuttiv għandu jkun responsabbli lejn il-Bord ta' Tmexxija u jwettaq id-dmirijiet tiegħu b'indipendenza sħiħa fil-limiti tal-poteri assenjati lilu.
      3.   Id-Direttur Eżekuttiv għandu jimplimenta l-baġit tal-Impriża Konġunta S2R. Huwa Id-Direttur Eżekuttiv għandu jipprovdi lill-Bord ta' Tmexxija bl-informazzjoni kollha meħtieġa għall-eżekuzzjoni tal-funzjonijiet tiegħu.
      4.   Id-Direttur Eżekuttiv għandu b'mod partikolari:
      
                  (a)
               
               
                  iħejji u jippreżenta għall-adozzjoni lill-Bord ta' Tmexxija l-abbozz tal-baġit annwali, inkluż il-pjan tal-istabbiliment tal-persunal korrispondenti billi jindika l-għadd ta' postijiet temporanji f'kull grad grupp tal-funzjoni u l-għadd ta' persunal b'kuntratt u esperti nazzjonali ssekondati espressi f'ekwivalenti full-time;
               
            
                  (b)
               
               
                  iħejji u jippreżenta għall-adozzjoni lill-Bord ta' Tmexxija l-pjanijiet ta' ħidma annwali tal-Impriża Konġunta u l-istimi tal-ispejjeż korrispondenti;
               
            
                  (c)
               
               
                  jippreżenta l-kontijiet annwali lill-Bord ta' Tmexxija għall-approvazzjoni;
               
            
                  (d)
               
               
                  jipprepara u jippreżenta għall-adozzjoni lill-Bord ta' Tmexxija r-rapport ta' attività annwali msemmi fl-Artikolu 19(2), u tali rapporti oħrajn li jistgħu jintalbu mill-Bord ta' Tmexxija;
               
            
                  (e)
               
               
                  jittratta soluzzjoni tat-tilwim tat-tieni istanza fi ħdan l-IPs;
               
            
                  (f)
               
               
                  jittratta soluzzjoni tat-tilwim tal-ewwel istanza fost l-IPs;
               
            
                  (g)
               
               
                  jamministra s-sejħiet u jippreżenta għall-approvazzjoni lill-Bord ta' Tmexxija l-lista ta' azzjonijiet magħżula għall-finanzjament;
               
            
                  (h)
               
               
                  jiffirma ftehimiet jew deċiżjonijiet individwali;
               
            
                  (i)
               
               
                  jiffirma kuntratti ta' akkwist;
               
            
                  (j)
               
               
                  jiżgura li jitwettqu l-obbligi tal-Impriża Konġunta, fir-rigward tal-kuntratti u l-ftehim li hija tikkonkludi;
               
            
                  (k)
               
               
                  jiżgura l-koordinazzjoni bejn id-diversi IPs u jieħu azzjoni adatta biex jiġġestixxi l-interfaċċji, jevita d-duplikazzjoni bla ħtieġa bejn proġetti u jiffavorixxi s-sinerġiji fost l-IPs;
               
            
                  (l)
               
               
                  jipproponi lill-Bord ta' Tmexxija adattamenti tal-kontenut tekniku u allokazzjonijiet baġitarji bejn l-IPs;
               
            
                  (m)
               
               
                  jiżgura li l-objettivi ppjanati u l-iskedi jiġu sodisfatti, jikkoordina u jsegwi l-attivitajiet tal-IPs u jipproponi kwalunkwe evoluzzjoni adatta tal-objettivi u l-iskeda relatata;
               
            
                  (n)
               
               
                  jissorvelja l-progress li jsir mill-IPs biex jinkisbu l-għanijiet;
               
            
                  (o)
               
               
                  ifassal u jimplimenta l-politika ta' komunikazzjoni tal-Impriża Konġunta S2R;
               
            
                  (p)
               
               
                  jippreżenta lill-Bord ta' Tmexxija proposti dwar l-organigramma;
               
            
                  (q)
               
               
                  jorganizza, jidderieġi u jissorvelja l-operazzjonijiet u l-persunal tal-Impriża Konġunta S2R fil-limiti tad-delegazzjoni mill-Bord ta' Tmexxija kif previst fl-Artikolu 6(2) ta' dan ir-Regolament;
               
            
                  (r)
               
               
                  jiżgura li l-attivitajiet tal-Impriża Konġunta jitwettqu b'indipendenza sħiħa u mingħajr kwalunkwe konflitt ta' interess;
               
            
                  (s)
               
               
                  jistabbilixxi u jiżgura l-funzjonament ta' sistema effettiva u effiċjenti ta' kontroll intern u jirrapporta kwalunkwe bidla sinifikanti fiha lill-Bord ta' Tmexxija;
               
            
                  (t)
               
               
                  jiżgura lil-valutazzjoni tar-riskju u l-ġestjoni tar-riskju jitwettqu;
               
            
                  (u)
               
               
                  jieħu kwalunkwe miżura oħra meħtieġa għall-valutazzjoni tal-progress tal-Impriża Konġunta S2R biex tilħaq l-objettivi tagħha;
               
            
                  (v)
               
               
                  jinforma lill-Grupp tar-Rappreżentanti tal-Istati, lill-Kumitat Xjentifiku u lill-Aġenzija Ferrovjarja Ewropea b'mod regolari dwar il-kwistjonijiet kollha relevanti għar-rwoli konsultattivi tagħhom. F'dan ir-rigward, id-Direttur Eżekuttiv tal-Impriża Konġunta għandu jattendi l-laqgħa tal-kumitat tal-programm f'konfigurazzjoni speċifika dwar it-trasport intelliġenti, ekoloġiku u integrat tal-Orizzont 2020 fuq talba tal-kumitat darba fis-sena tul il-ħajja tal-Impriża Konġunta sabiex jiddeskrivi fil-qosor il-progress tal-inizjattiva Shift2Rail;
               
            
                  (w)
               
               
                  iwettaq kwalunkwe kompitu ieħor fdat jew delegat lid-Direttur Eżekuttiv mill-Bord ta' Tmexxija.
               
            5.   Id-Direttur Eżekuttiv għandu jistabbilixxi Uffiċċju tal-Programm għall-eżekuzzjoni, taħt ir-responsabbiltà tad-Direttur Eżekuttiv, ta' kull kompitu ta' appoġġ li joħroġ minn dan ir-Regolament. L-Uffiċċju tal-Programm għandu jkun magħmul mill-persunal tal-Impriża Konġunta S2R u għandu b'mod partikolari jwettaq dawn il-kompiti li ġejjin:
      
                  (a)
               
               
                  jipprovdi appoġġ għall-istabbiliment u l-ġestjoni ta' sistema xierqa ta' kontijiet skont ir-Regoli Finanzjarji tal-Impriża Konġunta S2R;
               
            
                  (b)
               
               
                  jamministra s-sejħiet kif previst fil-pjan ta' ħidma annwali u jamministra l-ftehimiet jew deċiżjonijiet, inklużi l-koordinazzjoni tagħhom;
               
            
                  (c)
               
               
                  jipprovdi lill-membri u lill-korpi l-oħra tal-Impriża Konġunta S2R bl-informazzjoni rilevanti kollha u l-appoġġ meħtieġ għalihom biex iwettqu d-dmirijiet tagħhom kif ukoll iwieġeb it-talbiet speċifiċi tagħhom;
               
            
                  (d)
               
               
                  jaġixxi bħala s-segretarjat tal-korpi tal-Impriża Konġunta S2R u jipprovdi appoġġ lil kwalunkwe grupp ta' ħidma stabbilit mill-Bord ta' Tmexxija.
               
            Artikolu 11
      Kumitati ta' Tmexxija tal-Programmi ta' Innovazzjoni
      1.   Għandhom jiġu stabbiliti Kumitati ta' Tmexxija għal kull wieħed mill-Programmi ta' Innovazzjoni.
      2.   Kull Kumitat ta' Tmexxija għandu jkun magħmul minn:
      
                  (a)
               
               
                  rappreżentant ta' kull membru fundatur u membru assoċjat li jissodisfa il-kriterji elenkati fl-Artikolu 1(2) jew, għal impriżi ferrovjarji, il-kriterji elenkati fl-Artikolu 4(5);
               
            
                  (b)
               
               
                  rappreżentant ta' kull membru assoċjat li jipparteċipa fil-Programm għall-Innovazzjoni;
               
            
                  (c)
               
               
                  rappreżentant wieħed jew aktar tal-Uffiċċju tal-Programm, kif maħtur mid-Direttur Eżekuttiv.
               
            3.   Kull Kumitat ta' Tmexxija għandu jadotta r-regoli ta' proċedura tiegħu, abbażi ta' mudell komuni approvat mill-Bord ta' Tmexxija. Għandu jagħżel president minn fost il-membri tiegħu. Rappreżentant tal-Kummissjoni u tal-Aġenzija Ferrovjarja Ewropea jista' jipparteċipa fil-laqgħat tal-Kumitat ta' Tmexxija bħala osservatur. Membri oħra b'interess fir-riżultati tal-IP jistgħu jiġu mistiedna jattendu.
      4.   Kull Kumitat ta' Tmexxija għandu jkun responsabbli fost oħrajn għal:
      
                  (a)
               
               
                  il-proposta lill-Bord ta' Tmexxija ta' lista mqassra ta' tal-inqas żewġ kandidati li minnhom jiġi magħżul ir-rappreżentant tal-IP fil-Bord ta' Tmexxija kif ukoll, fejn meħtieġ, tiġi stabbilita ordni ta' rotazzjoni. Kemm jista' jkun, il-lista mqqassra għandha tirrifletti rappreżentazzjoni bilanċjata ta' SMEs, tal-komunità tar-riċerka u ta' atturi mill-katina tal-valur ferrovjarja sħiħa, inkluż minn barra s-settur ferrovjarju tradizzjonali;
               
            
                  (b)
               
               
                  l-għoti ta' kontribut tekniku rilevanti lill-IP tiegħu, b'mod partikolari għall-iżvilupp tas-sejħiet għal proposti sabiex jiġu approvati mill-Bord ta' Tmexxija;
               
            
                  (c)
               
               
                  l-istabbiliment tal-pjanijiet ta' implimentazzjoni annwali dettaljati għall-IP skont il-pjanijiet ta' ħidma annwali adottati mill-Bord ta' Tmexxija f'konformità mal-Artikolu 2(c);
               
            
                  (d)
               
               
                  ir-rappurtar lid-Direttur Eżekuttiv abbażi tal-indikaturi ewlenin tal-prestazzjoni ewlenin definiti fl-Artikolu 2(2) ta' dan ir-Regolament.
               
            Artikolu 12
      Aġenzija Ferrovjarja Ewropea
      L-Aġenzija Ferrovjarja Ewropea għandha tikkontribwixxi għad-definizzjoni u l-implimentazzjoni tal-Pjan Regolatorju tal-S2R, b'mod partikolari billi twettaq il-kompiti konsultattivi li ġejjin:
      
                  (a)
               
               
                  tipproponi emendi possibbli għall-Pjan Regolatorju tal-S2R u l-pjanijiet ta' ħidma annwali, b'mod partikolari biex jiġi żgurat li l-ħtiġijiet tar-riċerka li għandha x'taqsam mal-ħolqien ta' żona ferrovjarja unika Ewropea jkunu koperti;
               
            
                  (b)
               
               
                  tipproponi, wara konsultazzjoni mal-partijiet interessati msemmija fil-punt (e) tal-Artikolu 2(1) ta' dan ir-Regolament, linji gwida għal attivitajiet ta' riċerka u żvilupp li jwasslu għal standards tekniċi bil-ħsieb li tiġi ggarantita l-interoperabbiltà u s-sikurezza tar-riżultati;
               
            
                  (c)
               
               
                  tirrieżamina l-iżviluppi komuni għas-sistema futura u tikkontribwixxi għad-definizzjoni tas-sistemi fil-mira fil-qasam tar-rekwiżiti regolatorji;
               
            
                  (d)
               
               
                  tirrieżamina l-attivitajiet u r-riżultati ta' proġetti bl-għan li tivverifika r-rilevanza tagħhom għall-għanijiet identifikati fl-Artikolu 2(2) ta' dan ir-Regolament u tiżgura l-interoperabbiltà u s-sikurezza tar-riżultati tar-riċerka.
               
            Artikolu 13
      Kumitat Xjentifiku
      1.   Il-Kumitat Xjentifiku għandu jkun kompost minn mhux iktar minn tnax-il membru. Għandu jagħżel president minn fost il-membri tiegħu.
      2.   Il-membri għandhom jirriflettu rappreżentazzjoni bbilanċjata ta' xjenzati u inġiniera magħrufa mad-dinja kollha mill-akkademja, l-industrijaSMEs, organizzazzjonijiet non-governattivi u korpi regolatorji. Kollettivament, il-membri tal-Kumitat Xjentifiku għandu jkollhom il-kompetenzi xjentifiċi u l-esperjenza meħtieġa li jkopru d-dominju tekniku meħtieġ biex jagħmlu rakkomandazzjonijiet strateġiċi bbażati fuq ix-xjenza lill-Impriża Konġunta S2R.
      3.   Il-Bord ta' Tmexxija għandu jistabbilixxi l-kriterji speċifiċi u l-proċess tal-għażla għall-kompożizzjoni tal-Kumitat Xjentifiku u għandu jaħtar il-membri tiegħu. Il-Bord ta' Tmexxija għandu jqis il-kandidati potenzjali proposti mill-Grupp tar-Rappreżentanti tal-Istati, l-ERRAC u l-Aġenzija Ewropea tal-Ferroviji.
      4.   Il-Kumitat Xjentifiku għandu jwettaq il-kompiti li ġejjin:
      
                  (a)
               
               
                  jagħti parir dwar il-prijoritajiet xjentifiċi u teknoloġiċi li għandhom jiġu indirizzati fil-pjanijiet ta' ħidma annwali;
               
            
                  (b)
               
               
                  jagħti pariri dwar il-kisbiet xjentifiċi u teknoloġiċi deskritti fir-rapport annwali tal-attività;
               
            
                  (c)
               
               
                  jissuġġerixxu oqsma possibbli ta' riċerka avvanzata li jistgħu jkunu soġġetti għal aktar żviluppi;
               
            
                  (d)
               
               
                  jissuġġerixxi sinerġiji possibbli ma' attivitajiet ta' riċerka u innovazzjoni nazzjonali u internazzjonali fil-qasam tekniku ferrovjarju, b'mod partikolari permezz tal-Pjattaforma Teknoloġika tal-Kunsill Konsultattiv Ewropew għar-Riċerka Ferrovjarja (ERRAC), kif ukoll ma' dawk f'oqsma oħra, kif identifikati fl-Artikolu 2(k).
               
            5.   Il-Kumitat Xjentifiku għandu jiltaqa' mill-inqas darbtejn fis-sena. Il-laqgħat għandhom jissejħu mill-president tiegħu.
      6.   Il-Kumitat Xjentifiku jista', bil-qbil tal-president, jistieden persuni oħra biex jattendu l-laqgħat tiegħu.
      7.   Il-Kumitat Xjentifiku għandu jadotta r-regoli ta' proċedura tiegħu.
      Artikolu 14
      Il-Grupp tar-Rappreżentanti tal-Istat
      1.   Il-Grupp tar-Rappreżentanti tal-Istati għandu jikkonsisti minn rappreżentat wieħed ta' kull Stat Membru u ta' kull pajjiż assoċjat ma' Orizzont 2020. Huwa għandu jagħżel president u viċi president minn fost il-membri tiegħu.
      2.   Il-Grupp tar-Rappreżentanti tal-Istati għandu jiltaqa' mill-inqas darbtejn fis-sena. Il-laqgħat għandhom jissejħu mill-president tiegħu. Id-Direttur Eżekuttiv u l-president tal-Bord ta' Tmexxija jew ir-rappreżentanti tagħhom għandhom jattendu l-laqgħat.
      3.   Il-membri tal-Kumitat taż-Żona Ferrovjarja Unika Ewropea, stabbilit permezz tal-Artikolu 62 tad-Direttiva 2012/34/UE tal-Parlament Ewropew u tal-Kunsill (1), jew ir-rappreżentanti tagħhom, u l-membri tal-Kumitat għall-Interoperabbiltà u s-Sikurezza Ferrovjarja, stabbilit mill-Artikolu 29 tad-Direttiva 2008/57/KE tal-Parlament Ewropew u tal-Kunsill (2) jistgħu jieħdu sehem fil-laqgħat tal-Grupp tar-Rappreżentanti tal-Istati.
      4.   Il-Grupp tar-Rappreżentanti tal-Istati għandu jkun involut u, b'mod partikolari, għandu jirrieżamina informazzjoni u jipprovdi opinjonijiet dwar is-suġġetti li ġejjin:
      
                  (a)
               
               
                  l-aġġornament ta' orjentazzjoni strateġika u tal-Pjan Regolatorju tal-S2R u dwar il-progress lejn il-ksib tal-miri tagħha;
               
            
                  (b)
               
               
                  il-pjanijiet ta' ħidma annwali tal-Impriża Konġunta S2R;
               
            
                  (c)
               
               
                  konnessjonijiet ma' Orizzont 2020 u strumenti ta' finanzjament tal-Unjoni u tal-Istati Membri, inkluż il-Faċilità Nikkollegaw l-Ewropa, u l-ESIF;
               
            
                  (d)
               
               
                  konnessjonijiet mal-leġislazzjoni tal-Unjoni dwar it-trasport ferrovjarju u l-għan tal-ksib ta' Żona Ferrovjarja Unika Ewropea;
               
            
                  (e)
               
               
                  l-involviment tal-SMEs u atturi rilevanti minn barra is-settur ferrovjarju tradizzjonali.
               
            5.   Il-Grupp tar-Rappreżentanti tal-Istati għandu jipprovdi wkoll informazzjoni lill-Impriża Konġunta S2R u jaġixxi bħala interfaċċa magħha fuq il-kwistjonijiet li ġejjin:
      
                  (a)
               
               
                  l-istatus ta' programmi ta' riċerka u innovazzjoni nazzjonali jew reġjonali rilevanti u l-identifikazzjoni ta' oqsma potenzjali ta' kooperazzjoni, inkluż l-istazzjonar ta' teknoloġiji rilevanti, sabiex jippermettu sinerġiji u jevitaw sovrappożizzjonijiet;
               
            
                  (b)
               
               
                  il-miżuri speċifiċi meħuda fil-livell nazzjonali fir-rigward ta' avvenimenti ta' disseminazzjoni, workshops tekniċi dedikati u attivitajiet ta' komunikazzjoni.
               
            6.   Il-Grupp tar-Rappreżentanti tal-Istati jista' joħroġ, fuq inizjattiva proprja, rakkomandazzjonijiet u proposti lill-Bord ta' Tmexxija dwar kwistjonijiet tekniċi, maniġerjali u finanzjarji, kif ukoll dwar pjanijiet annwali, b'mod partikolari meta dawk il-kwistjonijiet jolqtu interessi nazzjonali jew reġjonali. Il-Bord ta' Tmexxija għandu jqis dawn il-proposti u jinforma mingħajr dewmien bla bżonn lill-Grupp tar-Rappreżentanti tal-Istati dwar is-segwitu li jkun għamel għal tali rakkomandazzjonijiet jew proposti, inklużi l-ġustifikazzjonijiet jekk dawn ma jitqisux.
      7.   Il-Grupp tar-Rappreżentanti tal-Istati għandu jirċievi informazzjoni b'mod regolari, fost l-oħrajn dwar il-parteċipazzjoni f'azzjonijiet ffinanzjati mill-Impriża Konġunta S2R, dwar l-eżitu ta' kull sejħa u implimentazzjoni ta' proġett, dwar sinerġiji ma' programmi oħrajn rilevanti tal-Unjoni, u dwar l-eżekuzzjoni tal-baġit tal-Impriża Konġunta S2R.
      8.   Il-Grupp tar-Rappreżentanti tal-Istati għandu jadotta r-regoli ta' proċedura tiegħu stess.
      Artikolu 15
      Gruppi ta' Ħidma
      1.   Sabiex jitwettqu l-kompiti previsti fl-Artikolu 2, il-Bord ta' Tmexxija tal-Impriża Konġunta S2R jista' jistabbilixxi numru limitat ta' gruppi ta' ħidma sabiex iwettqu attivitajiet li jkunu delegati lilhom mill-Bord ta' Tmexxija. Dawn il-gruppi għandhom ikunu magħmula minn esperti u għandhom jaħdmu b'mod trasparenti.
      2.   L-esperti li jieħdu sehem fil-gruppi ta' ħidma m'għandhomx jappartjenu għall-persunal tal-Impriża Konġunta S2R.
      3.   Sabiex tiġi żgurata firxa wiesgħa ta' għarfien espert, l-Impriża Konġunta S2R għandha tinkoraġġixxi u tiffaċilita l-parteċipazzjoni tal-SMEs, organizzazzjonijiet ta' riċerka u atturi minn barra s-settur ferrovjarju tradizzjonali fil-gruppi ta' ħidma.
      4.   Il-gruppi ta' ħidma għandhom ikunu preseduti minn rappreżentant tal-Impriża Konġunta S2R. Il-Kummissjoni u l-Aġenzija Ferrovjarja Ewropea għandhom jassistu f'dawn il-gruppi ta' ħidma bħala osservaturi.
      Artikolu 16
      Sorsi ta' finanzjament
      1.   L-Impriża Konġunta S2R għandha tiġi ffinanzjata b'mod konġunt mill-Unjoni u l-membri għajr l-Unjoni u l-entitajiet affiljati tagħhom permezz ta' kontribuzzjonijiet finanzjarji mħallsa f'pagamenti u f'kontribuzzjonijiet in natura, li jikkonsistu mill-ispejjeż imġarrba minnhom fl-implimentazzjoni ta' azzjonijiet indiretti li mhumiex rimborżati mill-Impriża Konġunta S2R.
      2.   L-ispejjeż amministrattivi tal-Impriża Konġunta S2R ma għandhomx jaqbżu s-EUR 27 000 000, u għandhom ikunu koperti minn kontribuzzjonijiet finanzjarji maqsuma ugwalment fuq bażi annwali bejn l-Unjoni u l-membri tal-Impriża Konġunta S2R għajr l-Unjoni, ħlief iċ-ċentri tar-riċerka u l-universitajiet. Il-kontribuzzjoni tal-membri għajr l-Unjoni għandha tiġi determinata b'mod proporzjonali mal-impenn tal-baġit rispettiv tagħhom. Jekk parti mill-ispejjeż amministrattivi ma tintużax, tista' tkun disponibbli biex tkopri l-ispejjeż operattivi tal-Impriża Konġunta S2R.
      3.   L-ispejjeż operattivi tal-Impriża Konġunta S2R għandhom jiġu koperti permezz ta':
      
                  (a)
               
               
                  kontribuzzjoni finanzjarja mill-Unjoni;
               
            
                  (b)
               
               
                  kontribuzzjonijiet in natura mill-Membri għajr l-Unjoni permezz tal-entitajiet affiljati li jikkonsistu mill-ispejjeż imġarrba minnhom fl-implimentazzjoni ta' azzjonijiet indiretti li minnhom titnaqqas il-kontribuzzjoni tal-Impriża Konġunta S2R u kwalunkwe kontribuzzjoni oħra tal-Unjoni għal dawk l-ispejjeż.
               
            4.   Ir-riżorsi tal-Impriża Konġunta S2R imdaħħla fil-baġit tagħha għandhom ikunu magħmula mill-kontribuzzjonijiet li ġejjin:
      
                  (a)
               
               
                  il-kontribuzzjonijiet finanzjarji tal-membri għall-ispejjeż amministrattivi;
               
            
                  (b)
               
               
                  il-kontribuzzjoni finanzjarja tal-Unjoni għall-ispejjeż operattivi;
               
            
                  (c)
               
               
                  kwalunkwe dħul iġġenerat mill-Impriża Konġunta S2R;
               
            
                  (d)
               
               
                  kwalunkwe kontribuzzjoni finanzjarja, riżorsa u dħul oħrajn.
               
            5.   L-imgħax kollu ġġenerat mill-kontribuzzjonijiet imħallsa mill-membri tal-Impriża Konġunta S2R għandhom jitqiesu bħala dħul tagħha.
      6.   Ir-riżorsi kollha tal-Impriża Konġunta S2R għandhom jiġu ddedikati għall-issodisfar tal-objettivi stipulati fl-Artikolu 2 tar-Regolament.
      7.   L-Impriża Konġunta S2R għandu jkollha l-assi kollha ġġenerati minnha jew trasferiti lilha sabiex jintlaħqu l-objettivi tagħha previsti fl-Artikolu 2 ta' dan ir-Regolament.
      8.   Suġġett għall-Artikolu 24(4), ma għandu jsir l-ebda pagament permezz ta' diviżjoni ta' kwalunkwe dħul żejjed fuq l-infiq lill-membri tal-Impriża Konġunta S2R.
      Artikolu 17
      Allokazzjoni tal-kontribuzzjoni tal-Unjoni
      1.   Il-kontribuzzjoni finanzjarja tal-Unjoni għall-Impriża Konġunta S2R ddedikata għal spejjeż operattivi msemmija fil-punt (a) tal-Artikolu 3(1) ta' dan ir-Regolament u l-kontribut addizzjonali msemmi fil-punt (b) tal-Artikolu 3(1) ta' dan ir-Regolament għandhom jiġu allokati kif ġej:
      
                  (a)
               
               
                  sa 40 % għandhom jiġi allokat lill-membri fundaturi, għajr l-Unjoni, u l-entitajiet affiljati tagħhom;
               
            
                  (b)
               
               
                  sa 30 % għandhom jiġi allokat lill-membri assoċjati u l-entitajiet affiljati tagħhom;
               
            
                  (c)
               
               
                  mill-inqas 30 % għandhom jiġu allokat permezz ta' sejħiet kompetittivi għal proposti u sejħiet għal offerti.
               
            2.   Il-finanzjament taħt il-paragrafu 1 għandu jiġi allokat wara evalwazzjoni ta' proposti minn esperti indipendenti.
      3.   L-impenji finanzjarji tal-Impriża Konġunta S2R ma għandhomx jaqbżu l-ammont ta' riżorsi finanzjarji disponibbli jew impenjati għall-baġit tagħha mill-membri.
      Artikolu 18
      Sena finanzjarja
      Is-sena finanzjarja għandha tkun bejn l-1 ta' Jannar u l-31 ta' Diċembru.
      Artikolu 19
      Ippjanar operattiv u finanzjarju
      1.   Id-Direttur Eżekuttiv għandu jfassal u jippreżenta għall-adozzjoni lill-Bord ta' Tmexxija abbozz ta' pjan ta' ħidma annwali abbażi tal-Pjan Regolatorju tal-S2R, li għandu jinkludi pjan dettaljat tal-attivitajiet ta' riċerka u innovazzjoni, l-attivitajiet amministrattivi u l-estimi tal-infiq korrispondenti għas-sena li jkun imiss. L-abbozz ta' pjan ta' ħidma għandu jinkludi wkoll il-valur stmat tal-kontribuzzjonijiet li għandhom isiru f'konformità mal-punt (b) tal-Artikolu 16(3).
      2.   Il-programm ta' ħidma annwali għal sena partikolari għandu jkun adottat sa tmiem is-sena preċedenti. Il-programm ta' ħidma annwali għandu jkun disponibbli pubblikament.
      3.   Id-Direttur Eżekuttiv għandu jipprepara l-abbozz tal-baġit annwali għas-sena segwenti u jippreżentah lill-Bord ta' Tmexxija għall-adozzjoni.
      4.   Il-baġit annwali għal sena partikolari għandu jkun adottat mill-Bord ta' Tmexxija sa tmiem is-sena preċedenti.
      5.   Il-baġit annwali għandu jkun adottat biex iqis l-ammont tal-kontribuzzjoni tal-Unjoni kif stabbilit fil-baġit tal-Unjoni.
      Artikolu 20
      Rappurtar operattiv u finanzjarju
      1.   Id-Direttur Eżekuttiv għandu jirrapporta annwalment lill-Bord ta' Tmexxija dwar it-twettiq tad-dmirijiet tiegħu/tagħha f'konformità mar-regoli finanzjarji tal-Impriża Konġunta S2R.
      2.   Fi żmien xahrejn mill-għeluq ta' kull sena finanzjarja, id-Direttur Eżekuttiv għandu jippreżenta lill-Bord ta' Tmexxija għall-approvazzjoni rapport ta' ħidma annwali dwar il-progress li sar mill-Impriża Konġunta S2R fis-sena kalendarja preċedenti, b'mod partikolari b'rabta mal-pjan ta' ħidma annwali għal dik is-sena. Dak ir-rapport għandu jinkludi, fost oħrajn, informazzjoni dwar il-kwistjonijiet li ġejjin:
      
                  (a)
               
               
                  riċerka, innovazzjoni u azzjonijiet oħra mwettqa u l-ispiża relatata;
               
            
                  (b)
               
               
                  l-azzjonijiet ippreżentati, inkluża analiżi statistika skont it-tip ta' parteċipant, inklużi SMEs, u għal kull pajjiż;
               
            
                  (c)
               
               
                  l-azzjonijiet magħżula għall-finanzjament inkluża analiżi statistika skont it-tip ta' parteċipant, inklużi SMEs, u għal kull pajjiż u li tindika l-kontribuzzjoni tal-Impriża Konġunta S2R lill-parteċipanti u l-azzjonijiet individwali;
               
            
                  (d)
               
               
                  il-progress lejn il-ksib tal-objettivi stabbiliti fl-Artikolu 2(2) ta' dan ir-Regolament u proposti għal ħidma ulterjuri meħtieġa biex jinkisbu dawn l-objettivi. Meta jkun approvat mill-Bord ta' Tmexxija, ir-rapport ta' attività annwali għandu jintbagħat lill-Grupp tar-Rappreżentanti tal-Istati u jkun disponibbli pubblikament.
               
            3.   L-Impriża Konġunta S2R għandha tirrapporta annwalment lill-Kummissjoni f'konformità mal-Artikolu 60(5) tar-Regolament (UE, Euratom) Nru 966/2012.
      4.   Sal-1 ta' Marzu tas-sena finanzjarja ta' wara, l-uffiċjal tal-kontabbiltà tal-Impriża Konġunta S2R jibgħat il-kontijiet proviżorji lill-uffiċjal tal-kontabbiltà tal-Kummissjoni u lill-Qorti tal-Awdituri.
      Sal-31 ta' Marzu tas-sena finanzjarja ta' wara, l-Impriża Konġunta S2R għandha tibgħat ir-rapport dwar il-ġestjoni baġitarja u finanzjarja lill-Parlament Ewropew, il-Kunsill u l-Qorti tal-Awdituri.
      Hekk kif jirċievi l-osservazzjonijiet tal-Qorti tal-Awdituri dwar il-kontijiet proviżorji tal-Impriża Konġunta S2R skont l-Artikolu 148 tar-Regolament (UE, Euratom) Nru 966/2012, l-uffiċjal tal-kontabbiltà għandu jfassal il-kontijiet finali tal-Impriża Konġunta S2R u d-Direttur Eżekuttiv għandu jippreżentahom lill-Bord ta' Tmexxija għal opinjoni.
      Il-Bord ta' Tmexxija għandu jagħti opinjoni dwar il-kontijiet finali tal-Impriża Konġunta S2R.
      Id-Direttur Eżekuttiv għandu jibgħat il-kontijiet finali lill-Parlament Ewropew, lill-Kunsill, lill-Kummissjoni u lill-Qorti Ewropea tal-Awdituri, flimkien mal-opinjoni tal-Bord ta' Tmexxija sal-1 ta' Lulju wara kull sena finanzjarja.
      Il-kontijiet finali jiġu ppubblikati fi Il-Ġurnal Uffiċjali tal-Unjoni Ewropea sal-15 ta' Novembru tas-sena ta' wara.
      Sat-30 ta' Settembru, id-Direttur Eżekuttiv għandu jibgħat lill-Qorti tal-Awdituri tweġiba għall-osservazzjonijiet tagħha li saru fir-rapport annwali tagħha. Id-Direttur Eżekuttiv għandu jibgħat ukoll din it-tweġiba lill-Bord ta' Tmexxija.
      Id-Direttur Eżekuttiv għandu jippreżenta quddiem il-Parlament Ewropew, fuq talba ta' dan tal-aħħar, kwalunkwe informazzjoni meħtieġa għall-applikazzjoni bla xkiel tal-proċedura ta' kwittanza għas-sena finanzjarja inkwistjoni f'konformità mal-Artikolu 165(3) tar-Regolament (UE, Euratom) Nru 966/2012.
      5.   Il-kontijiet tal-Impriża Konġunta S2R għandhom jiġu eżaminati minn korp indipendenti ta' awditjar kif stipulat fl-Artikolu 60(5) tar-Regolament (UE, Euratom) Nru 966/2012.
      Artikolu 21
      Awditu intern
      L-awditur intern tal-Kummissjoni għandu jeżegwixxi l-istess setgħat fuq l-Impriża Konġunta S2R bħal dawk eżerċitati fir-rigward tal-Kummissjoni.
      Artikolu 22
      Responsabbiltà tal-membri u assigurazzjoni
      1.   L-obbligu finanzjarju tal-membri għad-djun tal-Impriża Konġunta S2R għandu jkun limitat għall-kontribuzzjoni tagħhom li huma jkunu diġà għamlu għall-ispejjeż amministrattivi.
      2.   L-Impriża Konġunta S2R għandha tieħu u żżomm assigurazzjoni xierqa.
      Artikolu 23
      Konflitt ta' interess
      1.   L-Impriża Konġunta S2R, il-korpi tagħha u l-persunal għandhom jevitaw konflitt ta' interess fl-implimentazzjoni tal-attivitajiet tagħhom.
      2.   Il-Bord ta' Tmexxija għandu jadotta regoli għall-prevenzjoni u l-kontroll ta' konflitti ta' interess fir-rigward tal-membri, il-korpi, il-persunal u l-persunal issekondat. F'dawk ir-regoli, għandu jsir provvediment biex jiġi evitat kwalunkwe konflitt ta' interess għar-rappreżentanti tal-membri li jservu fil-Bord ta' Tmexxija.
      Artikolu 24
      Proċess ta' stralċ
      1.   Il-proċess ta' stralċ tal-Impriża Konġunta S2R għandu jibda fi tmiem il-perijodu stipulat fl-Artikolu 1 ta' dan ir-Regolament.
      2.   Il-proċedura tal-proċess ta' stralċ għandha tinbeda awtomatikament jekk il-Kummissjoni jew il-membri l-oħra kollha għajr l-Unjoni jirtiraw mill-Impriża Konġunta S2R.
      3.   Bil-għan li jitmexxew il-proċeduri biex jinbeda l-proċess ta' stralċ tal-Impriża Konġunta S2R, il-Bord ta' Tmexxija għandu jaħtar likwidatur wieħed jew iktar, li għandhom ikunu konformi mad-deċiżjonijiet tal-Bord ta' Tmexxija.
      4.   Meta l-Impriża Konġunta S2R tkun għaddejja mill-proċess ta' stralċ, l-assi tagħha għandhom jintużaw biex ikopru l-obbligi tagħha u n-nefqa relatata mal-proċess ta' stralċ tagħha. Kwalunkwe eċċess għandu jitqassam fost il-membri fiż-żmien tal-proċess ta' stralċ b'mod proporzjonali mal-kontribuzzjoni finanzjarja tagħhom lill-Impriża Konġunta S2R. Kwalunkwe eċċess bħal dan imqassam lill-Unjoni għandu jiġi ritornat lill-baġit tal-Unjoni.
      5.   Għandha tiġi stabbilita proċedura ad hoc li tiżgura l-ġestjoni xierqa ta' kwalunkwe ftehim konkluż jew deċiżjoni adottata mill-Impriża Konġunta S2R kif ukoll kwalunkwe kuntratt ta' akkwist b'tul ta' żmien li jaqbeż it-tul ta' żmien tagħha.
      
         (1)  Direttiva 2012/34/UE tal-Parlament Ewropew u tal-Kunsill tal-21 ta' Novembru 2012 li tistabbilixxi żona ferrovjarja unika Ewropea (ĠU L 343, 14.12.2012, p. 32).
      
         (2)  Direttiva 2008/57/KE tal-Parlament Ewropew u tal-Kunsill tas-17 ta' Ġunju 2008 dwar l-interoperabilità tas-sistema ferrovjarja fil-Komunità (tfassil mill-ġdid) (ĠU L 191, 18.7.2008, p. 1).
   
   
      ANNESS II
      IL-MEMBRI FUNDATURI TAL-IMPRIŻA KONĠUNTA S2R GĦAJR L-UNJONI
      
                  1.
               
               
                  ALSTOM TRANSPORT
               
            
                  2.
               
               
                  ANSALDO STS
               
            
                  3.
               
               
                  BOMBARDIER TRANSPORTATION
               
            
                  4.
               
               
                  CONSTRUCCIONES Y AUXILIAR DE FERROCARRILES
               
            
                  5.
               
               
                  NETWORK RAIL
               
            
                  6.
               
               
                  SIEMENS AKTIENGESELLSCHAFT
               
            
                  7.
               
               
                  THALES
               
            
                  8.
               
               
                  TRAFIKVERKET